Irungo mendizale bat erreskatatu dute San Lorenzo tontorraren ondoan erori ostean

Gizonezkoa, 51 urte, 200 metroko magal batetik behera erori da, San Lorenzo Errioxako mendi-tontorraren ondoan, eta helikopteroz eraman dute ospitalera.

Irungo (Gipuzkoa) 51 urteko gizonezko bat erreskatatu zuten atzo, osteguna, San Lorenzo Errioxako mendi-tontorraren ondoan 200 metrotik behera erori eta gero, eta Logroñoko San Pedro Ospitalera eraman zuten ondoren, helikopteroz.

SOS Rioja larrialdietarako zerbitzuak jakinarazi duenez, Valderazcaray Eski Estaziotik eman zuten istripuaren berri, 200 metroko luzera duen mendi magal batetik behera erori eta gero, Colocobia deitutako pistaren inguruetan, hain zuzen, San Lorenzo menditik gertu.

Hala, Errioxako Osasun Zerbitzuko baliabideak eta Ingurumeneko Zuzendaritza Nagusiko Helikopteroa bidali zituzten, eta Guardia Zibilari ere ohartarazi zioten.

Hasieran, estazioko osasun zerbitzuko kideek artatu zuten zauritutako mendizalea, Guardia Zibilak erreskatatu ostean, eta ondoren San Pedro Ospitalera eraman zuten helikopteroz.


Aitor Agirre: «Eratu sortu da sinisten dugulago gure egitasmoan: musika egin nahi dugu»

Musikari lotuta daroaz Aitor Agirrek (Ondarroa, 1987) azkan urteak. Tuboskapin ska doinuekin hasi, eta orain, Eratu taldeagaz diskoa dakar besopean antzokira. Musika indartsua eta ahots melodikoek hartuko dute bihar, agertokia, 22:30etik aurrera.

Urriaren 8tik aurrera diskoaren aurkezpen kontzertuekin zabiltzate batetik bestera. Non egon zarete?

Jo dugu Gasteizen, Jimmy Jazzen. Han Arabako maketa lehiaketa egon zen. Euskaldun talde onenari saria emon ziguten. Gure lana ezagutzera emoteko lagundu egiten dute halako sariek. Lehenengo kontzertua emon genuen Araian, Araban.

Urduri atera zineten jendaurrera?

Pixka bat bai. Dana dala, lagunarteko kontzertua izan zen. Aguraingo eta Gasteizko lagun piloa etorri zen bertara. Unai gitarra Aguraingoa da eta Joseba baxua Gasteizkoa.

Zein estilo da zuena?

Metaleroa. Laian egon nintzenean metal estiloa egin nuen. Tuboskapin ska, Joxpan erromeria, Kemen Lertxundigaz pop musika. Laian antzekoa egiten dugu, baina estilo landuagoagaz.

Hainbeste estilo, hainbeste talde pasatu eta gero, bat edo bategaz geratuko zinateke?

Tuboskapiren momentuak inork ez ditu ahaztuko. Gazte denbora zen, jendea zegoen, giroa, parranda. Hori hartuko nuke ostera be. Eratu sortu da sinisten dugulako gure egitasmoan. Gogoa badaukagu musika egiteko. Entseguak Araban batzuetan eta Ondarroan egiten ditugu beste batzuetan. Hiru kide gara taldean, konfiantza daukagu alkarregaz, geure artean giro ona dago.

Zelan batu zineten hirurok?

Laian zegoen gitarrak taldea laga zuen, eta Unai sartu zen. Ni Laian nengoen orduan, eta han ezagutu ginen. Laia laga nuen, eta Unai eta biok ondo konpontzen ginen. Gogoa geneukan zer edo zer egiteko. Agurainen hasi ginen lanean. Baxu bat behar genuen, eta azkanean, Joseba sartu zen taldera otsailean. Ondo sartu zen. Apirilean diskoa grabatu genuen.

Emaitzagaz gustura zaudete?

Oso gustura. Karlos Osinagaren gidaritzapean grabatu dugu diskoko hamar abestiak. Musikalki eta pertsonalki asko-asko lagundu digu. Oihana Ameskua eta Aitzol eta Aroa Lasaren kolaborazioa be eduki dugu abestietan, eta erritmo landu eta ahots melodikodun diskoa egin dugu.


Araiako industriaguneko sarrera hobetzeko 430.710 euro inbertituko dira

Asparreneko Udalak 2019ko aurrekontuak onartu ditu.

EH Bilduren gobernu taldeak aurkeztutako 3,2 milioi euroko aurrekontua onartu du Asparreneko Udalak, Asparrena Bidean eta Candidatura Independiente de Asparrena udal taldeen babesarekin. Udalak adierazi duenez, onartutako aurrekontu proiektuak herritarren eta oposizioko talde politikoek egindako proposamen gehienak jaso ditu.

Aurrekontuetan jasotako partida nabarmenen artean dago industriaguneko sarrera hobetzeko zuzendutako 430.710,24 euroko partida. Halaber, erreka inguruko parkearen lanak egiteko 45.000 euro bideratu dituzte, eta igerilekuen sarrera eta aldagelako obrak gauzatzeko 137.822,15 euroko partida. Diru kopuru gutxiagoko beste hainbat ekimen mantentzeko hautua ere egin dute aurrekontuetan, izan ere, gazteen heziketa programa mantendu egingo da 2019an nahiz eta dirulaguntzarik ez izan.

Inbertsio plana

Aurrekontu proiektuarekin batera 725.000 euroko inbertsio plan bat ere aurkeztu du udal gobernuak. Txelo Auzmendi alkateak adierazi duenez, "bertan jaso diren inbertsioen artean daude udalerriarentzat estrategikoak diren eskola publikoaren isolamendu termikoaren lehen fasea (200.000 euro), araztegian eguzki plaken instalazioa (90.000 euro), kirol guneko inguruetan aparkaleku berriak egitea (80.000 euro), igerilekuko taberna egokitzeko lanak (50.000 euro), anbulatorioan pediatria gela berria eraikitzeko lanak (35.000 euro), polikiroldegi zaharra berregokitzeko proiektua (35.000 euro) eta Gaztasaparoi txabola berritzeko lehen fasea (20.000 euro)".


Poliziak Joseba Esparzari elkarlan eskaera egin dio, Amnistiaren Aldeko Mugimenduak salatu duenez

Pasa den astean Frantziatik estraditatua izan ondotik, Espainiako Poliziaren etxean bi orduz eduki zuten. Kolaboratzeko aukera eskaini zioten Iruñeko espetxean gelditzearen truke. Eskaerari ezezkoa eman eta Iruñeko kartzelan daukate.

Amnistiaren Aldeko Mugimenduak (AAM) jakinarazi duenez, pasa den astean Frantziatik estraditatu zuten Joseba Esparza euskal presoari Espainiako Poliziak elkarlanean aritzeko aukera eskaini zion, Iruñean espetxeratzearen truke. Polizia etxean bi orduz eduki ondoren, eskaintzari ezetz esan eta Iruñean daukate preso oraingoz Esparza.

AAMk "euskal preso politikoen aurkako xantaia eta kolaborazio eskaera berri hau" salatu du, eta gehitu du "euskal preso politikoak helburu politikoen arabera erabiliak" direla Espainiako Gobernuaren aldetik. Gogorarazi du "euskal presoen kolektiboa uzten duten presoak edo haiek kolaboratzen dutenak saritu" egiten dituztela "baimen bereziekin, zigorra etxetik gertu duten espetxean betez, eta hilabete batzuen buruan kalean egoteko aukera emanez".


Zigorra luzatu zieten Oscar Abad eta Itziar Martinez presoak aske utziko ditu Espainiako Auzitegi Nazionalak

Espainiako Auzitegi Nazionalak Oscar Abad eta Itziar Martinez euskal presoak aske uztea erabaki du, presoek berek euren abokatuei jakinarazi dietenez. Bere garaian zigorra luzatu zieten biei, Parot doktrina ezarrita.

Auzitegi Nazionala atzo aipatutako doktrina aztertzen aritu zen, Europako Giza Eskubideen Auzitegiak Ines del Rio presoaren zigorraz emandako kontrako epaia dela medio, eta han jorratu zuen Abaden eta Martinezen gaia, presoen abokatuek BERRIAri esan diotenez. Dena dela, abokatuek oraindik ez dakite zer dela-eta utziko dituzten libre.

Efe eta Europa Press berri agentziek diote Martinezen kasuan auzitegiak aintzat hartu duela presoak zigorra luzatzeari buruz lehen aurkeztutako helegite bat. Abaden kasuan, zigorraren interpretazio desberdin bat egin dute. Epaileek beste hamabost euskal presoren kasuak ez dituzte aintzat hartu.

Abad (Basauri) eta Martinez (Galdakao) Topasko espetxean (Espainia) daude. Abad 1991n espetxeratu zuten, eta, irteteko eguna 2010eko abenduaren 31n bazuen ere, 2021era arte luzatu zioten zigorra. Martinez ere 1991n sartu zuten preso; kaleratzeko eguna 2009ko ekainaren 4rako zuen, baina zigorra 2021era luzatu zioten.


Sakelako telefonoen kokapenari buruzko datuak jasoko ditu Madrilek

Telefonica, Orange eta Vodafone konpainiek euren sareak erabiltzen dituzten sakelakoak non dauden kontrolatuko dute, eta informazioa Madrilgo Gobernuari emango diote. Koronabirusaren aurkako borrokan, populazioaren mugimenduei buruzko datuak biltzea da asmoa, Madrilen arabera, eta, gaineratu duenez, ikerketak ez ditu "gizabanakoen mugimenduak atzemango", baizik datu "anonimoak eta multzoka”.

Telefonica, Orange eta Vodafone konpainietako 40 milioi sakelakoren arrastoa jarraituko du Espainiko Gobernuak, populazioaren mugimenduei buruzko informazioa jasotzeko, eta informazio hori baliatuko du koronabirusaren kontrako borrokan erabakiak hartzeko. INE Espainiako Estatistika Erakundearekin elkarlanean gauzatuko du DataCOVID izeneko ikerketa, eta jakinarazi du datuak modu “anonimoan eta multzoka” aztertuko dituztela, “egoera normaltasunera itzultzeko beharrezkoa den denboran”. Telefonia konpainiek argitu dute poliziek ezingo dituztela datu horiek erabili herritarren mugimenduak zaintzeko.


Andoni Ugarte: "Realarekin amaituz gero, oso gustura bueltatuko nintzateke Aloña Mendi taldera"

Andoni Ugarte (1995) futbolari oñatiarra Aloña Mendi taldean jokatzen hasi zen arren, gaur egun Realean dihardu.

Zenbat urte daramatzazu Realean?

Datorren denboraldia liga jokatzen dudan bosgarren urtea izango da. Dena den, aurretik bi urtean hainbat torneo jokatu ditut.

Nolatan Realean?

11 urterekin Aloñan jokatzen nenbilen eta Zubietara entrenamendu batzuk egitera joateko proposatu zidaten. Infatiletako bigarren urtean taldea sortu zen eta ordutik hona kontuan hartu naute.

Ikusten zenuen zure burua Realean?

Lehenengo aldiz deitu zidatenean espero ez nuen zerbait izan zen, baina notizia oso gustura hartu nuen.

Nola sentitzen zara Realeko jokalari izanda?

Realean mutil gazte asko gaude eta beste bat gehiago bezala sentitzen naiz. Sakrifizio eta ardura handia eskatzen duen zerbait da. Batzuetan, gogorra egiten da, baina gustura nabil.

Ikusten duzu zure burua etorkizunean talde nagusian?

Momentu honetan futbol maila nola dagoen ikusita, oso zaila da, baina esperantzarik ez da inoiz galdu behar.

Ez da berdina izango Aloñan edo Realean jokatzea.

Realean jokatzeak desabantaila asko ditu erosotasun aldetik, astean lau aldiz Donostiara joan behar izaten dudalako. Eskakizun maila handia eskatzen du. Bestalde, Aloñan nuen lagun arteko giroa faltan igartzen dut.

Penarik eman zizun Aloña uzteak?

Bai. Herriko taldea da eta lagunak bertan daude. Zaila egiten da talde berri batera mugitzea.

Aloñatik oroitzapen onak dituzu?

Bai, oso onak. Giroa oso ona zen gure artean. Gainera, urte onak egitea lortu genuen. Haiekin harremana izaten jarraitzen dut, eta, batzuetan, haiekin entrenatzera joaten naiz.

Nolakoak dira entrenamenduak eta partiduak?

Urteek aurrera egin ahala, gogorragoak dira. Exijentzia maila handia eskatzen dute. Gehienetan, gu baino zaharragoak direnen aurka jokatzen dugu eta partiduak gogorrak izaten dira.

Nola joaten zara entrenatzera eta partiduetara?

Entrenamenduetara taxian joaten naiz. Taxia hainbat herritatik igarotzen da eta jokalariak batzen ditu. Partiduen kasuan, Gipuzkoan badira, gurasoekin joaten naiz, baina Gipuzkoatik kanpo jokatzen dugunean, taldekoak autobusean joaten gara.

Zer da Realean egotearen onena eta txarrena?

Jende berria ezagutzeko eta gustuko duzuna goi mailan egiteko aukera ematen dizu. Txarrena, Oñatitik Donostiara bidaiatzea eta egun batzuk sakrifikatzea.

Realean esperientzia onak eta txarrak izango zenituen.

Lehenengo urteak oso politak izan ziren, gogo handirekin hasi nintzelako esperientzia berri honetan. Gainera, jokatu nituen hasierako torneoetatik oroitzapen onak ditut. Momentu txarrak ez ditut izan, baina torneo bateko finala galdu genuen eta pena eman zidan.

Zenbat urtean egongo zara Realean?

Hurrengo urtean ere jokatuko dut Realean, baina hortik aurrerakoak ez dago jakiterik.

Etorkizunean Aloñara bueltatzeko asmorik?

Realarekin amaituz gero, oso gustura bueltatuko nintzateke.

Zer aldatu da Aloñan zegoen Andonitik Realean dagoen Andonira?

Egia esan, nahiko gutxi. Orain arduratsuagoa naizela esango nuke, konpromiso bat baitaukat.

Hurrengo denboraldirako ze asmo?

Hurrengo urtean gazteen ohorezko mailan jokatzeko aukera eman didate.


Lezeen Eguna ospatuko dute igandean Sara, Urdazubi eta Zugarramurdin

"Mugarik gabeko lurpea" osatzen duten Euskal Herriko bertze bortz lezetan ere egun berezia izanen da

Zugarramurdiko Lezea, Ikaburu (Urdazubi) eta Mendukilo (Astiz-lekunberri), Nafarroan; Sarako Lezea, Lapurdin; Arrikrutz (Oñati) eta Ekainberri (Zestoa), Gipuzkoan; Pozalagua eta Kobenkoba (Karrantza), Bizkaian. Hauexek dira Atlantiar Pirineo eta Kornisa Kantabriarreko anaiartutako 8 lezeak. Igande honetan, martxoaren 7an, “Mugarik gabeko lurpea” ekimenaren bidez beraien lehen jardunaldia ospatuko dute. Horrela, aipatutako lezeek sarreran %50eko deskontua eta bisita egiten dutenen artean asteburuko alojamendua hiru izarreko Arantzazu Santutegia Hotelean eta 8 lezeetarako doaneko sarreren zozketan parte hartzeko aukera izanen dute.

Zugarramurdin adibidez, sorgin batek bisitariei harrera eginen die eta Lezean barrena bisita gidatu berezia eginen du, 12:00etan euskaraz eta 17:00etan gazteleraz. Honekin batera, bertze sorgin bat bisitariek zozketako txartelak sartuko dituzten saskia zaintzeaz arduratuko da.

Zugarramurditik hurbil, Saran, hainbat bisita gidatu eginen dira gazteleraz (13:15etan,15:30ean,16:45etan).

Arrikrutzen (Oñati), larunbatean, “Arrikrutz zuzen zuzenean”, non gidariak azalpen zuzenak emanen baitituen, kobaren edertasunak ikusgai. Bisita ordutegiak: 12:30etan euskaraz, 13:00etan gazteleraz.

Ekainberrin (Zestoa), bisitariak lurralde honetan bizitu ziren historiaurreko gizakien bizimoduan murgil daitezke “Historiaurreko bizimodu eta tekniken erakustaldia”-ri esker ( goizez, 12:30etan eta arratsaldez 16:30etan). Bertzalde, Ekainberrira hurbiltzen diren lagunak Arkume pintxoak dasta ditzakete.

Kobenkoban (Karrantza) prestatu dituzten ekitaldien barne historiaurrea ere izanen dute mintzagai. Martxoaren 6tik-26ra, “Emakumea Paleolitikoan” aztertuko duen bisita gidatu bereziak antolatu dira, goizez, 11:15, 12:15 eta 13:15etan eta arratsaldez 15:30 eta 16:30etan. Martxoaren 8an, astelehena, “Emakumea paleolitikoan, historiaz harago” solasaldia izanen da.

Azkenik, Pozalaguan (Karrantza), argiztapen berrien bisiten inaugurazioari ekingo diote.

“Mugarik gabeko lurpea”

Duela 2 urte sortu zen “Mugarik Gabeko Lurpea” proiektua, hasieran Atlantiar Pirineo eta Kornisa Kantabriarreko anaitutako 6 kobek osatu zuten taldea eta 2009an 8 izatera heldu ziren, Ekainberri eta Koben Kobak proiektuek honekin bat egin ondoren. Balio historiko zein natural handiko toki hauetan, gizakiaren iraganaren arrasto garrantzitsuak mantendu dira, eta zenbait kasutan, berauen paretek oraindik kondaira eta mitoei loturiko errito herrikoiez solasten digute. Lurraren barrenak, ondare anitz hartzen ditu bere baitan, ondare ikusgarriak eta askotan ezezagunak, xarma handiko bazterrak, bai naturalak, bai ondare historikoak ere, ohitura eta kondairaz beterikoak......Anaiarturiko lezeen arteko “mugarik gabeko lurpea” ekimenari esker, lur azpiko ondarearen ezagutza bultzatzen da, lur azpiak eskaintzen dizkigun esperientziak aurkeztuz. Betiere, garapen jasangarri eta kalitatezkoa jarraituz eta teknologien onuren eskaintzaz baliatuz.

Honen bidez, bisitariei balio erantsia duten produktuak eskaintzeaz gain, Anaiartutako 8 lezeek beraien “egun” berezia urteko egutegiaren barne ospatzea erabaki dute


Mugimendu

tailerrean izena

emateko aukera

Emakumeentzako Jabetze Eskolen barruan, mugimendu tailerra izango da ostiral eta larunbatean eta izena emateko aukera dago oraindik. Horretarako: 943 33 70 17 edo irantzu@hernani.net.


Guardia zibilek amaitu dute Intxaurre elkarteko miaketa

Gaur goizeko sarekadaren testuinguruan, Guardia Zibila Durangoko Intxaurre elkartean sartu da. Ordu bi pasa egin dituzte bertan, elkartea miatzen. Ehun bat herritar hurreratu dira Intxaurrera, miaketaren kontra protesta egitera. Eskutan, "Konponbide garaia da. Errepresiorik ez" dioten kartelak dauzkate euretako batzuk. Gaurko eta biharko manifestazioak deitu dituzte protestarako, 19:30ean Andra Marin hasiko dira mobilizazioak.

Intxaurrera Guardia zibilen zazpi patrol hurreratu dira. Ertzaintzaren furgoneta bat ere bertaratu da.

Miaketa egiten ibili diren bitartean, hamarnaka herritar gerturatu da Intxaurre aurrera, operazioaren kontra protesta egitera. Miaketa amaitzerakoan, "Alde hemendik, utzi bakean" ohiukatuz agurtu dituzte bertaratuek Guardia zibilak.

Durangoko Azokan Elkartasun Denda lez erabilitako lokal bat ere miatu du Guardia Zibilak.

Guardia Zibila Intxaurren eta jendea protestan:


Aldundiak eta udalak 150.000 euro jartzeko eskatu diote Jaurlaritzari

Euskal Herriko Txirrindulari Itzulia eta Donostiako Klasikoa kolokan daude ekonomia arazoengatik

Euskal Herriko Txirrindulari Itzulia kolokan dago, diru faltagatik. Gipuzkoako Foru Aldundiak eta Donostiako Udalak gaiaren inguruko balorazioa plazaratu zuten atzo goizean. Prentsaurrekoan, proba mantentzearen aldeko apustu sendoa azaldu zuten, arrisku berean dagoen Donostiako Klasikoarekin batera. Azken batean, Euskal Herriko Itzulirako adostutako 150.000 euroak jartzeko eskatu zioten Eusko Jaurlaritzari. Diru iturri hori beharrezkoa baita proba bermatzeko.

Ikerne Badiola aldundiko kirol diputatuak azaldutakoaren arabera, Eusko Jaurlaritzak ez du txirrindularitza probaren inguruan hitzartutakoa bete. Beraz, Donostiako Klasikoa ere kolokan dago. «Ezin dugu onartu 2012an bi probak desagertzea. Euskal Herria nazioarteko erreferentea izaten da egun horietan, eta hala izaten jarraitzea nahi dugu», adierazi zuen Badiolak. Itzulia zuzenean milaka zalek jarraitzen dutela gogorarazi zuen diputatuak, eta ez luketela proba desagertzea onartuko. «Txirrindularitzan, beste kirol batzuetan ez bezala, ez dago zatiketarik zaleen artean», gehitu zuen Badiolak. Aipatutako datuen arabera, Euskal Herriko Itzuliak hiru milioi ikusle baino gehiago izaten ditu ETBk, TVEk eta Eurovisionek egiten duten telebista jarraipenaren bidez; Donostiako Klasikoak, berriz, bost milioi ikusle izaten ditu. Hala,eskaintzen diren helikoptero irudien bidez, turismoa ere bultzatzen dela aipatu zuen Badiolak. Euskara ere gainontzeko herrialdeetan zabaltzen dela zioen, ETBk beste telebistei ematen dizkien irudien bidez.

Josu Ruiz udaleko Kirol zinegotziak ere hartu zuen hitza. «Klasikoa jokatuko ez balitz, Donostiak kalteak izango lituzke; begibistakoa da. Arlo ekonomikoan milioi eta erdi euro uzten ditu Klasikoak hirian», adierazi du Ruizek. Bestetik, Gipuzkoako Aldundia dagoeneko harremanetan jarri da Bizkaia eta Arabako aldundiekin, Jaurlaritzak hitza beteko ez balu, dirua beste modu batera lortzen saiatzeko. Gainera, Txirrindularitzaren Nazioarteko Batasunak, UCIk, esan berri du, probak mantendu daitezen laguntzeko prest dagoela.

Herri ekimena abian da

Dirua biltzeko herri ekimena ere abian da jada. Izan ere, Donosti Berri Txirrindularitza Elkarteak Kontuz 1 euro izeneko kanpainari ekin dio. Hala, jarraitzaile bakoitzak euro bat ematea da helburua, probak desagertu ez daitezen. Dirua sartzeko Kutxako kontu korronte zenbaki bat eman dute: 2101-0072-76-0012986386.


Errenteria-Oreretako kirol taldeen asteburuko partidak

Futbola

Erregional Ohorezko Maila

Touring-Lagun Onak (la. 16:45)

Emakumeen Liga

Touring taldeak atseden du

Areto futbola

Lurraldeko Lehen Maila

Gamon Aker-Zurt taberna (la. 20:00)

Bigarren Maila

Gamon Izadi-Plaza Berri (or. 21:00)

Beti Ona-Denak taberna (la. 18:00)

Hirugarren Maila

Umore Ona-Gamon Lete (la. 17:30)

Gamon Jazz taldeak atseden du

Eskubaloia

Zilarrezko Ohorezko Maila

Torrelavega-Ereintza (la. 18:30)

Euskal Liga

Ereintza-Urduliz (la. 19:30)

Emakumeen Euskal Liga

Ereintza-Aloña Mendi (la. 17:30)

Saskibaloia

Lurraldeko Lehen Maila

Oiarso-Ruibal (ig. 10:00)

Hirugarren Maila. 1. taldea

Gamon Bidania taldeak atseden du

Emakumeen Lurraldeko Lehen Maila

Oiarso-Internacional (la. 18:00)


Hauteskunde Batzordearen lana nazioarteko eragileen esku utzi du Generalitateak

Azken sei atxilotuak karguekin utzi dituzte aske gaur goizean. Prebarikazioa, desobedientzia eta diru publikoaren erabilera bidegabea leporatzen diete, eta astero aurkeztu beharko dute epaitegian. Ehunka herritar Justizia Auzitegiaren aurrean egon dira bilduta, atxilotuta egon direnak irteteko zain.

* Aske gelditu dira Guardia Zibilak asteazkenean atxilotu zituen hamalau lagunak. Epaileak karguekin utzi ditu aske. Hala ere, herritar ugarik jarraitzen du auzitegiaren aurrean elkarretaratzean. Askok han pasatu dute gaua.

*Generalitateak Hauteskunde Batzordea (Sindikatura) osatzen zuten kideei kargua uzteko eskatu die, erreferenduma antolatzeko lana nazioarteko eragileen esku uzteko.

*Omnium eta ANCko presidenteen kontrako salaketa jarri du Fiskaltzak, sedizioa egitea egotzita. ANCren egoitza miatzear direlakoan hustu egin dute.

*Espainiako Gobernuak sortu duen arazoaren nazioarteko eraginaz ohartarazi du Generalitateko Atzerri gaietarako kontseilariak; haren iritziz, Madril "ez da kontziente izan" egindakoak dakarren sokaz. Hain zuzen ere, Reuters agentziaren arabera, Europa "kezkatuta" dago Espainiak erreferendumarekiko hartutako bidearekin.

*Ekonomia idazkariordea kargugabetu du Generalitateak, hark Konstituzionalak ezarritako isun ekonomikoa ordaindu behar izan ez dezan. Generalitateko bozeramaileak eskerrak eman dizkio egindako lanagatik.


Iraultza (II)

Iazko otsailean tren bat hartu eta ordubete izan gintuzten barruan sartuta, inora mugitu gabe. Tren geldiaren irudia Euskal Herriko egoerarekin konparatzeko tentazioa izan nuen, hortaz zutabe bat sikiera atera ahalko ote nuen pentsatzen hasi nintzenean. Baina beste bat idatzi nuen, Iraultza izenekoa, hortik denbora gutxira ahots batek gaztigatu zigulako, matxura tekniko bat zela eta, trenez aldatu behar genuela. Gure puskak hartu eta aurreko nasaraino tren berria iritsi zenean jendearen otzantasunak harritu ninduen. Inork bidaia txartela berriro eskatu edo agindurik eman behar izan gabe, bakoitzak lehenagoko toki berbera hartu zuen bigarren trenean ere. Inor ez zen ausartu iraultza egitera, lehen maila eta turistikoaren arteko bereizketa gainditutakotzat joaz.

Atzo bertan, beste behin, trenez aldatu gintuzten, matxura bat zela eta. Aurreko aldia gogoan (eta honako zutabea ezberdin atera zekidan) bigarrenetik lehen mailara aldatzeko proba egin nahi izan dut, masek, gogoa berotuta, jarraituko zidatelakoan. Baina trena beste modelo batekoa zen, bagoi guztiak berdinak. Hartu nauen desilusioa eserleku propioa behar izateko bestekoa izan da. Begi-bazterraz so egin diodanean ez zuen oso itxura iraultzailea.


Erroren lerro etena

Azken hamabost urteotan egunerokoan idatzitakoetatik aukeratu ditu lerro etenerako sarrerak Anjel Errok, eta liburuan argitaratu. Hari buruz gurean.

Azken hamabost urteotan egunerokoan idatzitakoetatik aukeratu ditu lerro etenerako sarrerak Anjel Errok, eta liburuan argitaratu. Hari buruz gurean.

Concetta Probanzaren ilustrazioa


Irakurrienak

Gizakiok ia guztia gizartekotzeko joera dugu. Intimitatea, gizadiaren historian oso atal laburra okupatu izan duena, gutxi gorabehera XVII. mendetik gaur eguneraino, krisian sartuta dago aspaldidanik, eta pentsatzekoa da laster itzuliko garela normaltasunera.

Aisialdiko uneak konpartitu eta haizatzeko asmatu zirela ematen du. Selfie-ak bakardadeari zelatariak paratzeko sistema dira. Komunean neure burua ixten dudan tartea (oraindik nondik eta zertan ari naizen aitortu gabe) munduarekin komunikatuen nagoen unea izaten da, senez sakelakoa hartzen baitut, gainean ez badaramat, bainugelan sartzerakoan. Telebista saio bat ikustean ez naiz sofaidearen iritziarekin konformatzen eta hashtag-en arrimua bilatu ohi dut.

Ez pentsa oroiminez ari naizela, gazteen atrebentziek batzuetan harritzen nautela aitortu behar badut ere. Badakit norabidea zein den eta baita atzerakorik ez duela ere. Beti ikasi ahal da zerbait. Ia egunkari guztiek (bertsio digitalean) duten notizia irakurrienen atalarekin zaletzen hasi naiz, esaterako, pittin bat tautologikoa izan badaiteke ere. Isla ezin hobea da, baina oraindik ez dakit zerena.

Hautaketa naturala. Testuak nire barneko ahotsa ez den batekin irakurriarazten dizkidana.


Confebaskek dio ez dela garaia independentziari buruz eztabaidatzeko

Krisialdi ekonomikotik ateratzeko neurriak lehenesteko eskatu die alderdi politiko eta administrazioei

Ez da independentziari buruz eztabaidatzeko garaia; ez, behintzat, Confebask Araba, Bizkai eta Gipuzkoako enpresaburuen elkartearentzat. Alderdi politiko eta administrazio guztien lehentasuna krisialdi ekonomikoak izan behar duela adierazi du Nuria Lopez de Gereñu Confebask-eko idazkari nagusiak. Euskadi Irratian elkarrizketatu dute, eta estatus politikoaren balizko aldaketa bati buruz galdetu diotenean erantzun du jarduera ekonomikoa suspertzeko neurriak lehenetsi behar direla, eta «indar guztiak» horri begira jarri behar direla. «Eta gero gerokoak», nabarmendu du.

«Herri honek adostasunak behar ditu. Ez dugu batasun irudia ematen, eta hori beharrezkoa da merkatuen aurrean sinesgarritasuna eta konfiantza emateko». Hori hala, Lopez de Gereñuk «gutxieneko akordio bat» lortzera deitu ditu alderdi politikoak. «Lehentasuna krisialditik irtetea da; horregatik eskatzen diegu alderdi politikoei eta Eusko Jaurlaritzako lehendakari izango denari esfortzu guztia ekonomia erreala suspertzeko bidean jartzeko, ildo horretatik jarraitzeko, eta gero gerokoak».

Zerga erreforma

Confebaskeko buruaren iritzian, jarduera ekonomiko pizteko neurriak hartu behar dituzte administrazioek, eta, bereziki, zerga erreforma horretara bideratu. «Zergen inguruko eztabaida kokatu dugu administrazioak dirua lor zezaten eta ez hainbeste ekonomia berpizteko», azaldu du.

Lopez de Gereñuren arabera, enpresek beren jarduera aurrera ateratzeko «baldintzak» sortu behar dituzte administrazioek, horrek ziurtatuko baitie beharrezkoak dituzte diru sarrerak. «Enpresak ondo badoaz, lanpostuak egongo dira. Lanpostua badaude, diru sarrerak etorriko dira administrazioetara. Eta diru sarrera horiek badaude, zerbitzu publikoak hobeak izango dira. Horrela itxiko dugu zirkulua», nabarmendu du Confebaskeko buruak.


ABUELA behar zukeen

Gure amama zenak ETBko filmetan beltzak euskaraz entzun zituenean adina harritu naiz Euskadi sakoneko baserritar familia bere artean gaztelaniaz entzun dudanean. Getxoko Kirol Portuko zineman gertatu zait "Amama" filmarekin, bertan emandako bertsioan ez baitago euskararen arrastorik, amama, aita eta ama hitzak eta Osakidetzako artategiko inskripzio elebidunak ezik.

Ikusi, entzun eta irakurri ditudan Amamari buruzko azalpenek filmaren euskalduntasuna nabarmendu dutenean –Loreakekin batera, nazioartean euskarazko zinearen ordezkaria omen Amama–, ez nuen inondik ere uste gurean erdara hutsean eman zitekeenik. Gauza bera gertatu zitzaion zineman aurkitu nuen berbalagun taldeari.

Euskararen eta euskaldunon prekarietatearen neurria erakusten digu jazotakoak eta, bide batez, baita Getxo Zinemak enpresaren euskararenganako eta euskaldunonganako mespretxuarena ere.


'Zesatezue?' gazteei zuzendutako bideo lehiaketa

12-18 urte bitarteko gazteek parte hartu ahal izango dute Urtxintxak antolatutako lehiaketan, bideoa komunikazioa@urtxintxa.eus helbidera bidalita, abenduaren 28a baino lehen.

Gazteek egunerokoan euskara erabiltzea eta sare sozialak euskaraz kontsumitu eta sortzea da egitasmoaren helburua. Sare sozialetan jarrera egokiak sustatu nahi ditu Urtxintxak eta gazteek hauen erabilera egokia egitea. Gainera, lehiaketarekin herri eta eskualde ezberdinetako gazteek elkar ezagutzeko aukera izango dute, gazteen arteko harremanak erraztuz.

12 eta 18 urte arteko gazteek, bakarka edo taldeka aurkeztu ahal izango dute gutxienez minutu bateko iraupena duen bideoa. Gaia librea da, baina Urtxintxak aukera batzuk proposatu ditu ikus-entzunezkoa osatzeko: kirola, herriko txokoak, pelikulak, etorkizuna, ikastetxea... Talde bakoitzak erabakiko du nolako bideoa aurkeztu eta antolatzaileek Quik GoPro aplikazioa gomendatu dute, mugikorretik grabatu eta editatzeko aukera ematen baitu. Bideoak eta argazkiak bideo batean nahasteko aukera ere ematen du aplikazioak. Bideoan musika jarriz gero, egile eskubideak kontuan hartzeko eskatu dute Urtxintxatik.

Bestelako gomendioak ere eman dituzte lehiaketa honetan parte hartzeko. Esate baterako, bideoa grabatzen hasi aurretik, Story Telling bat irudikatzeko, zein irudi edo plano aterako diren eta bakoitzaren ideia nagusiak idatziz; Falta diren baliabideak lortzeko ahalegina egitea eta soinu edo zarata gutxi dagoen tokietan grabatzeko gomendatu dute antolatzaileek ,baita atzealde neutroa duen antzeztokia aukeratzea ere.

Lehiaketan parte hartu ahal izateko bideoa Youbutera igo beharko da, horrela izendatuta: ZESATEZUE? : bideoaren izenburua. Facebook, Instagram eta Twitter bidez bideoak partekatu ahal izango da, beti ere, #zesatezue traola erabilita.

Urtxintxako hiru kidek osatuko dute epaimahaia, euskara, heziketa eta bideogintzako alorrak batuz eta honako irizpide hauek baloratuko dituzte: euskararen erabilera, bideoaren mezua eta bideoaren kalitatea. Bi sari mota banatuko dira gero. Alde batetik, Youtuben "atsegin dut" gehien duten bi bideoei 150 euroko sari bana emango zaie. Bestalde, epaimahaiak 300 euroko lehen sari bat eta 250 euroko beste bigarren sari bat banatuko du.

Lehiaketan parte hartu ahal izateko mezu bat bidali beharko da hurrengo helbide elektronikora: komunikazioa@urtxintxa.eus. Bertan partaideen izen abizenak, kontakturako telefonoa eta Youtubeko esteka agertu beharko dira. Informazio guztia emanez atal bat zabaldu du Urtxintxak bere web gunean.


KZguneko abenduko ikastaroak

Abendurako prestatu dituen ikastaroen berri eman du Foronda kultur etxean dagoen KZguneak. Zentroa arratsaldetan izango da abenduan zabalik, 16:00etatik 20:00etara. Hilaren 4tik 10era itxita egongo da.

Izenak zentroan bertan eman ditzakezue, telefonoz edo posta elektroniko bidez:

Odieta, 2

20750 · Zumaia

Gipuzkoa

T 943 023 692

tutor.zumaia@kzgunea.net

www.kzgunea.eus


MRA Navarra, laugarrena

Ohorezko mailako 2008/2009 areto futbol liga abian da. Abuztuaren 26anligako lehen partida 4-1 Azkar Lugoren kontra galdu eta gero, Irurtzungo MRANavarra Xota taldeak erakustaldi bikaina eman zuen asteburuan etxean, MarfilSanta Colomari 8 eta 2 irabazi baitzion.Lukaianek 4 gol sartu zizkion MarfiliMarfil Santa Colomak atezain-jokalari formularekin jokatu zuten partida osoaeta MRAk egoera horretara ohitu eta kontzentrazioa areagotu behar izan zuen.Javi Eseverri kapitainak lortu zuen Xotakoendako lehendabiziko gola, bainaMarfilek berehala berdindu zuen. Beste behin ere irurtzundarrek aurreratubaina katalanek bina berdintzea lortu zuten, atsedenaldia baino lehen.Bazirudien katalanen estrategiak funtzionatzen zuela, baloiarekin etengabekopase aspertuak egin eta egin egon baitziren, zaleak aspertuz eta Xotakojokalariak kontzentrazioa galduz.Baina bigarren zatian etxekoek hobetu presionatu zuten eta arerioa akatsakegiten hasi zen, eta hor heldu zen Irurtzungoen gol festa, 8 eta 2 irabaziz.Lukaian izan zen Xotako izar nagusia, 4 gol sartu baitzituen.Nahiz eta emaitza potoloa izan, MRAko entrenatzaile Imanol Arregik partidakonplikatua izan zela nabarmendu zuen, Santa Colomak atezain-jokalariformularekin jokatzen duelako eta horregatik gehiago arriskatu behar delako.Nolanahi ere taldea ongi ikusi zuela gaineratu zuen irurtzundarrak, 8 golhoriek moralarendako oso onak direla, baina oraindik ere asko dagoelaegiteko nabarmendu zuen.Mundialak direla eta, aste batean hiru partida jokoanOhorezko mailako bi jardunaldi jokatuta, El Pozo Murtzia dugu lider, 6punturekin. MRA Navarra Xota laugarrena da, hiru punturekin. Ohorezkomailako ligako taldeek oso aste gogorra dute, oso epe motzean hiru partidajokatu behar baitituzte,hurrengo asteetan areto futboleko Mundiala jokatukobaita Brasilen eta Ohorezko Ligak geldialdia izanen baitu.Irurtzungo taldearen kasuan, larunbatean, irailaren 6an, 18:30ean Murtzianjokatuko dute, El Pozo liderraren kontra. Talde ahaltsua da El Pozo, bainaXota ez da kokilduko eta dena ematera aterako da. Partida konplikatuhonetarako Arregik Dani Fernandez errekuperatu du, jokalariak partida batekosantzioa bete baitu. Lukaian zalantza da, eskuin orkatilan bihurdura baitu.Javi Eseverri Espainiako areto selekzioarekin kontzentratua dago Madrileneta bertarik joko du Murtziara.Bestalde, irailaren 9an, asteartean, etxean jokatuko du MRA Navarrak,Iruñeko Pabilioi Unibertsitarioan, sailkapenean hamargarrena den Benicarlótaldearen kontra, 21:00etan. Partida zuzenean eskainiko du Teledeportekateak. Bosgarren jardunaldia irailaren 12an jokatuko du Irurtzungo taldeak,Segovian,20:30ean, egun hirugarrena den Caja Segoviaren kontra. Hortaz, langogorra egin beharko dute.


Arrasateko alkatea: 'Irtenbidea aurkitzeko elkarlana ezinbestekoa da'

Euskadi Irratiari eskainitako elkarrizketan, Arrasateko alkateak azpimarratu du Fagorren egoera "kezkagarria" dela eta bere elkartasuna azaldu die "langileei" eta kaltetuen familiei.

Inazio Azkarragaurizar Arrasateko alkateak esan du bai erakundeek eta baita Mondragon taldeak ere "hausnarketa" egin beharko dutela, Fagor Etxetresnaken inguruan "zerbait gaizki egin delako, eta hortik sakondu egin behar dugulako". "Gu erakunde txiki bat garenez, lagundu bai lagundu dezakegu, baina Mondragon Korporazioak egin behar du hausnarketa, eta horretan dabil", adierazi du.Euskadi Irratiari eskainitako elkarrizketan, Arrasateko alkateak azpimarratu du Fagorren egoera "kezkagarria" dela, eta bere elkartasuna azaldu die "langileei" eta kaltetuen familiei. "Berri txarra jaso dugu, benetan, oso kezkagarria", gaineratu du.Arrasateko Udalaren "lehentasuna" enplegua izango dela esan du, eta "irtenbidea" bilatzeko "elkarlana" nahitaezkoa izango dela nabarmendu du. "Elkartasuna oinarri, topa dezagun aurrerabidea, besterik ez dago. Elkarlana beharrezkoa da, ez dago beste errezeta magikorik, irtenbidea bilatu behar dugu", adierazi du.Azkarragaurizarren hitzetan, Fagor Etxetresnaken egoerak kalte "zuzena" eta "zeharkakoa" ekarriko die Arrasateko herritarrei. "Ikusi behar da eragina noraino izango duen, baina seguru izango duela".Asteburuan egingo dituzten manifestazioaren inguruan, alkateak onartu du "protesta egiteko momentua" dela, baina, bitartean, "irtenbidea" bilatzeko beharra goraipatu du. "Saiatu behar gara hainbat eta lanpostu gehien mantentzen", esan du.


Alain Urrutia eta Luis Candaudapek bi hilabete emango dituzte Txinan

Judas Arrieta artistaren estudioan egongo dira, Pekinen, Goazen Txinara! programan aukeratu dituztela eta

Euskal sortzaileen lanak Txinan ezagutaraztea da MA Studio-ren helburuetako bat. Pekinen dago Judas Arrieta artista hondarribiarraren zentroa, eta han bi hilabeteko egonaldia egiteko aukera eskaintzen die Euskal Herrian bizi diren artistei, Goazen Txinara! programaren bidez. Bi aukeratu ditu epaimahaiak aurten: Luis Candaudap Guinea eta Alain Urrutia bilbotarrak.

Arrietak hirugarrenez antolatu du egonaldi programa, Eusko Jaurlaritzaren laguntzaz, eta aurten «interes eta kalitate handiko» 68 proiektu aurkeztu dituzte euskal artistek. Arrietarekin batera, arte munduko bi aditu txinatarrek osatu dute epaimahaia: Liu Xing komisario independente eta Eskola Berdea taldeko partaideak, eta Jiang Da Hai Pekingo Central Acedemy of Fine Arts-eko pintura abstraktuko irakasleak.

Lan guztien artetik hautatu dituzte Candaudapen Pintura negra, color pánico; una aplicación del color a través de la sorpresa eta Urrutiaren Hong, Guang, Liang. Bietako batek kale egitekotan, beste bi proiektu aukeratu dituzte ordezko gisa: Nerea de Diegoren Cielo sobre Beijing eta Ismael Iglesiasen Prácticas bastardas. Bi artistak abuztuaren 1etik irailaren 30era bitarte egongo dira MA Studion. Bertan, programarako aurkeztu dituzten proiektuak garatu ahal izango dituzte.

Iaz lau artista izan ziren Pekingo estudioan: Isabel Herguera, Juan Aizpitarte, Aitor Lajarin eta Iñigo Salaberria.


Debagoiendarrak ere Tsunami Demokratikoaren deialdiarekin bat egitera gonbidatu dituzte

Tsunami Demokratikoak Behobiako muga kolapsatzera deitu ditu herritarrak gaur, azaroak 12. Dei horri erantzunez, Arrasatetik 16:00etan abiatuko dira Iratitik Behobiara. Bergaran, ostera, 16:30ean elkartuko dira Arranon. Garberako gasolindegian elkartuko dira gipuzkoarrak, 17:30ean, eta handik abiatu Behobiara.

Sare sozialen bitartez egin duten dei horretan ondo prestatuta joateko adierazi dute: gasolina depositoa beteta; telefono mugikorreko bateria beteta; negurako erropa jantzita; eta ura eta janaria hartuta.


Luzatutako aurrekontuetatik at geratutako hiru neurri, aurrera

Funtzionarioen lansariak, itunpeko eskoletako langileenak eta DSBEa igotzea onartu dute Eusko Legebiltzarrean. EH Bilduk ez du botatu

Aurrekontuak luzatuta dihardu Eusko Jaurlaritzak; akordiorik ez zuten erdietsi PSE-EEk eta EAJk gainerako talde politikoekin proposatu zituzten aurrekontuak onartzeko, eta iazkoak luzatzea beste erremediorik ez zuten izan. Atzo, hala ere, Eusko Legebiltzarrean lortu zuten luzatzearen ondorioz ebatzi ezinik zeuden hiru gairen gaineko onespena. Hiru lege proiektu eraman zituen Ogasun sailburu Pedro Azpiazuk parlamentura; «apaltasunez», horien aldeko boza eskatu zien legebiltzarkideei, denak gizartearen «onurarako» izango direla iritzita. Eta hiru neurriak aurrera ateratzeko adina babes lortu zuten. Horiek horrela, DSBEa igotzeko, funtzionarioen soldatak emendatzeko eta itunpeko eskoletako langileen lansariak hobetzeko lege proiektuak onetsi zituzten.

Ez kritikarik gabe. EAJk eta EH Bilduk negoziazio luzeak izan zituzten aurrekontuen gaineko akordio bat hitzartzeko, azkenean ez ziren gauzatu, eta ahalegin antzu haien lorratza agerikoa izan zen atzo. Iker Casanovak hartu zuen hitza EH Bilduren izenean. Hiru lege proiektuak lantzeko orduan gainerako taldeei «erabaki ahalmena» ukatu zaiela salatu zuen. Zuzenketarik aurkezteko erarik ez zaiela eman esan zuen, eta botoak eskatzeko orduan erakutsi zuen «apaltasuna» falta izan zaiola Azpiazuri bidean. «Apaltasuna bukaerarako utzi ez bazenute, agian akordioa izango genuke gaur», egotzi zion. Kritika adierazi, eta bozketetan ez parte hartzea erabaki zuten. Ondorioz, ezin izan zen jakin zer jarrera hartzeko asmoa zuen EH Bilduk itunpeko eskolei zuzenduriko neurrian; zalantza zegoen auziaren inguruan, baina ez zen argitu.

Ezezkorik gabe

DSBEari buruzko proposamenak aldeko 37 boto jaso zituen, bederatzi ezezko, 11 abstentzio. Errentaren %3,5eko igoera ekarriko du. Funtzionarioen lansariaren igoerak jaso zuen atxikimendurik handiena: 46 aldeko boz izan ziren, eta hamar abstentzio. Elkarrekin Podemoseko ordezkariek proposatzen den soldata igoera «gutxienekoa» zela argudiatu zuten eta ezinbestekoa dela horren alde egitea; era berean, oro har, Jaurlaritzaren partetik «negoziatzeko» nahirik ez dutela ikusi salatu zuten: horregatik, hain justu, abstentzioa. Itunpeko eskoletako langileen soldatak %2,25 emendatzea ekarriko du azken neurriak. 37 boz jaso zituen alde, 11 ezezko eta bederatzi abstentzio. PPko legebiltzarkide Antonio Danboreneak defendatu zuen abstentzioa argudiatuz «baliabide urriegiak» dituztela itunpeko eskolek, eta soldaten igoeraz aparteko neurriak behar direla.


Behobia-Donostia lasterketara joateko autobusa antolatu du Udalak

Behobiara, lasterketaren hasierara, joateko autobus zerbitzua eskainiko du. Izena igerilekuan eman behar da eta zortzi euro ordaindu beharko da joaneko bidaia.

Azaroaren 8an, igandea, izango da Behobia-Donostia lasterketaren 51. edizioa, eta Azpeitiko Udalak Behobiara, lasterketaren hasierara, joateko autobus zerbitzua eskainiko du. Izena igerilekuan eman behar da eta zortzi euro ordaindu beharko da joaneko bidaia.

Lasterketaren egunean Azkoitiko liburutegi aurretik 07:10ean abiatuko da autobusa, eta 07:20an aterako da Azpeitiko igerilekuaren aurretik.


Espainiak bost petrolio konpainia zigortu ditu, prezioak hitzartzeagatik

CNMCk 32,6 milioiko isuna jarri die Repsol, Cepsa, Disa, Galp eta Meroil petrolio konpainiei prezioak adosteagatik. Imaz eta Zenarrutzabeitia jeltzaleak etsaituta daude CNMC eta Repsolen arteko lehian.


Patxi Epelde tolosarraren koadroak ikusi daitezke Aterpe tabernan

Patxi Epelde, Aterpen

Ordizian bizi den Patxi Epelde artista tolosarrak egindako lanak, Beasaingo Ezkiaga auzoko Aterpe tabernan ikusteko aukera dago. Txomin Ferreira Aterpeko nagusiak zehaztu duenez, teknika ezberdinak nahastuta, kolore biziko lanak egin ditu erakusketarako Epeldek. Egurrean egindako hainbat eskultura eta lan ere ikusi daitezke. Erakusketa urtarrilaren 13ra arte egongo da irekita, aste egunetan 12:00etatik 22:00etara, eta asteburuetan eta jai egunetan, 12:00etatik 15:00etara eta 19:00etatik 22:00etara.

Basamortua eta basoa

Epeldek urte asko daramatza koadroak margotzen, eta oraingoan, basamortua eta basoa izan ditu inspirazio iturri. Lan abstraktuak dira lan gehienak. Aterperekin lotura ere aspalditik du Epeldek, hainbat urtetan Ferreirak antolatutako pintura lehiaketako epaimahikide izan baita.


Bikotekidea eskaileretatik botatzeagatik gizon bat atxilotu dute

Atxilotutakoak, 37 urteko gizonezkoak, aurrekariak ditu. Biktima erietxean artatu behar izan zuten.

37 urteko gizonezko bat atxilotu dute Andoainen (Gipuzkoa) bikotekideari mehatxu egiteagatik eta eskaileretatik botatzeagatik. Honen ondorioz, biktima erietxean artatu behar izan zuten.

Herrizaingo Sailak jakitera eman duenez, erasoa astelehenen arratsaldean gertatu zen, Andoaingo etxebizitza batean. Ustez, gizonezkoak era oldarkorrean dirua eskatu, eta altzariak eta dokumentazio guztia hautsiko zuela esanez mehatxatu zuen bikotekidea.

Biktima bertatik joaten saiatu zenean, erasotzaileak lepotik heldu zion eta eskaileretatik behera bota zuen. Emakumeak bizilagun baten etxean sartzea lortu zuen, eta bertan geratu zen Ertzaintza iritsi bitartean.

Biktima erietxean artatu behar izan zuten. Atxilotutakoak aurrekariak ditu, batik bat ondasunaren aurkako delituengatik, eta gaur pasatuko da epailearen aurretik.


Dinamizatzailearen laguntza, etzi

Etzi eta ostiralean dinamizatzailea egongo da KZ Gunean (09:00-13:00).


Urtarrilaren 12an hasiko dira Alfontso VIII. kaleko asfaltatze lanak

Arrasateko Udalak lanean jarraitzen du asfaltatze planarekin, lehentasunezkoak diren guneak konpontzeko asmoz. Uribarri etorbidea asfaltatu dute dagoeneko eta datorren astelehenean, hilak 12, hasiko dira Alfontso VIIIeko lanekin. Lanok astebete irautea aurreikusten da.

Abendu erdialdean bete zen Uribarri etorbidearen asfaltatzea: "Horrenbeste denboran nahi eta ezin eginda zegoen lana. Garaiatik hasi eta Ikerreko biribilguneraino lau-laua geratu da orain errepidea, eta aurtengo asfaltatze lan garrantzitsuena bete dugu", adierazi dute Arrasateko Udaletik.

Orain Alfontso VIII. kalea txukuntzeko ordua heldu da: "Aurtengo lanen beste lehentasunetako bat da, Kontzezino eta Araba etorbideko asfaltatzeekin batera".


Hitzolariak egitasmoan bildutako hitzak hiztegi batean bildu ditu Galtzaundik

Euskararen egunaren bueltan Galtzaundi euskara taldeak Hitzolariak egitasmoa jarri zuen martxan, eta ariketa horretan bildutako hitzak hiztegi batean bildu ditu. Bestalde, merkatariekin egindako neurketa baten berri eman du Igor Agirre Galtzaundiko kideak. Neurketaren emaitzak uda aldean plazaratuko badituzte ere, lehen inpresioez aritu da.


Denboraleak ez du aparteko kalterik eragin kostaldean

Denboralearen momenturik larriena 18:15ean espero zen, eta dagoeneko, hasi da pixkanaka, marea jaisten. Hurrengo itsasgora biharko 06:20eko espero da, eta adi egon beharko da.

"#denboralea"(r)i buruzko Txioak

Eusko Jaurlaritzako Segurtasun Sailak alarma gorria ezarri du kostaldean. Itsasgora gaindituta, denboraleak ez du aparteko kalterik eragin kostaldean. Hainbat herritan nahiz Bilbon zein Donostian, gainezka egin dute ibaiek, eta kaleetan barna sartu. Hala ere, olatuek ez dute aparteko kalterik sortu. Bihar goizaldean berriz egon beharko da adi, 06:20eko itsasgora dela eta.

Gogor jo du itsasoak kostaldeak. EFE berri agentziak zabaldu duenez, bataz beste, 9,37 metroko olatuak izan dira Donostian. Arratsaldeko lehenengo ordutik izan da Kursaaleko zubia itxita (itsasoa gertuen duena), eta orduek aurrera egin ahala itxi dituzte Mundaiz zubia eta Santa Katalina (azken hori, erdizka). Hala ere, itsasaldia jaisten joan den heinean, berriz ireki dituzte biak. Salamanca pasealekua eta Pasealeku Berria, aldiz, ez dituzte irekiko alarma gorria kendu bitartean (biharko 09:00etan izango da hori, goizeko itsasgora gainditu ostean). Juan Karlos Izagirre Donostiako alkateak esan duenez, 21:00etarako espero dira olaturik handienak, baina ordurako itsasaldia baxuagoa izango da.

Bermeok, adibidez, kalte handiak jasan zituen otsaileko denboralean, eta udaleko iturriek jakinarazi dutenez, Eusko Jaurlaritzak dikea indartzeko jarritako hormigoizko hiru bloke "arinki" mugitu dituzte olatuek. Itsasaldia pixka bat baretu denean, berriz ere, behar bezala jarri dituzte, bihar goizeko itsasgorari aurre egiteko prest egon daitezen. Ura, dena den, arrantzaleen lonjetaraino ailegatu da.

Arratsaldeko irudiak

18:58: Elorrieta eta Zorrozaurre parean ere gainezka egin du itsasadarrak Bilbon. Deustuko erriberan eta Zorrozaurren ibilgailuen trafikoa itxi dute.

18:38: Donostiako Udalak Mundaiz zubia guztiz itxi du, eta Santa Katalina, berriz, erdizka: erdigunerako bidea itxi dute.

18:35: Ibaizabal ibaia gainezka egiten hasi da Olabeaga parean, Bilbon.

18:05: Errobi ibaia gainezka egiten ari da Baiona Ttipian. Matxitxakon (Bizkaia), berriz, 137 kilometro orduko haize ufadak neurtu dituzte.

17:00: Zarautz eta Zumaia arteko N-634 errepidea moztu egin du Segurtasun Sailak, eta hala egongo da bihar 18:30ak arte.

Goizean hasi dira neurriak hartzen

Donostian Salamanca pasealekua goizetik itxi dute, zetorrenaren beldur. Berdin egin dute Zurriolako zubiarekin, eta hiriko gainerako zubietako inguruetako espaloiekin. Ahal bada "ordurik kritikoenetan" itsasertzean ez etxetik ateratzeko abisua eman dute, eta autorik ez erabiltzekoa. Zuloaga plazako merkatarien artean, berriz, hondar zakuak banatu dituzte, babes gisara erabiltzeko.

Izagirre Donostiako alkateak "arduraz" jokatzeko eskatu die herritarrei. Kostako beste hainbat udalerritan ere neurri bereziak hartu dituzte; Bermeon, esaterako, porturako sarbidea itxita dute dagoeneko. Ez da gutxiagorako. Eusko Jaurlaritzaren arabera, otsail hasieran kostaldean kalte handiak eragin zituen denboralearen “antzekoa edo handiagoa” da gaur-biharkoa.

Asteburuan ere aztoratuta ibili da itsasoa, eta hainbat abisu utzi ditu: igande goizaldean, esaterako, andrazko bat olatu batek jo zuen Loretope parean (Kontxako hondartzaren eta Ondarretakoaren artean), eta erreskatatu egin behar izan zuten. Hipotermiak jota eraman zuten Donostia Ospitalera. Zarautzen (Gipuzkoa) ere hainbat txikizio eragin dituzte olatuek.Horrez gain, Jaurlaritzak abisu horia eman du haizeagatik haizeguneetan 09:00etatik gauerdira.


Emigrazio eraikinaren etorkizuneko erabilerak zehazteko partaidetza prozesua abiatu dute

EH Bildu udal taldeak aurkeztutako zuzenketa bati esker, Irungo Udaleko Herritarren Partaidetzarako sailak San Migueleko emigrazio eraikinaren etorkizuneko erabilerak zehazteko partaidetza prozesua abiatu berri du. 2019an laga zion eraikina Espainiako Estatuak udalari.

Egun eraikinaren kanpoaldea birgaitzeko obretan ari dira, eta behin lan horiek amaituta, zein ekipamenduz hornitu zehaztuko dute, herritarren eskutik.

Zuzkidura apartamenduak eraikiko dituzte eraikina dagoen lekuan, baina beheko solairua auzotarrek eta gainerako irundarrek gozatzeko gunea izatea nahi du udalak. «Proiektua aberasteko, auzoari entzungo diogu, eta kontuan hartuko dugu auzotarren iritzia. Dagoeneko baditugu Auzo Elkartearen eta auzoko beste talde batzuen proposamenak, eta, orain, herritar guztiek parte hartu ahalko dute prozesuan», esan du Monica Martinez ordezkariak. Zehazki, beheko solairuko 537 metro koadroko eremuaren erabilera zehaztu nahi dute.

Gaineratu duenez, prozesuaren asmo nagusia irundar guztien proposamenak eta ekarpenak jasotzea da, beharren programa bat osatzeko, eta udal teknikariei eraikineko guneak eta ekipamendua egokitzeko proiektua prestatzeko oinarriak emango dizkiete.

Partaidetza prozesu honen lehenengo fasean, San Migueleko auzo elkartearekin, auzoko beste elkarte batzuekin eta gazte elkarteekin aritu da udala, eta dagoeneko zenbait proposamen jaso dituzte. Horien artean, auzo elkartearen bulegoak eta adinekoentzako lokala lekualdatzea eta jarduerak antolatzeko erabilera askotariko gune zabala egitea jaso dute.

Bestalde, EH Bilduko Ane Unanue pozik agertu da euren zuzenketari esker abiatu duten prozesuarekin. «Herritarren partaidetza gure lan ildo nagusietako bat da, eta irundarren iritzia kontuan hartzea onuragarria iruditzen zaigu beti. Auzorako erabilera eta ekipamendu sozial garrantzitsuak sortzeko aukera ematen du proiektu honek, eta ziur gaude partaidetzari esker proiektua aberastuko dugula», esan du koalizio subiranistako kideak.


Alerta laranjan asteartetik aurrera, "muturreko tenperatura oso altuengatik"

Asteartean, "Tenperatura maximoak 38 ºC-ra igo daitezke kostaldean, 41 ºC-ra kantauri isurialdearen barnealdean. Tenperatura minimo/maximoak kostaldean 20/38 ºC ingurukoak izan daitezke, kantauri barnealdean 18/41 ºC ingurukoak", diote Euskalmet-etik.

Asteazkenean, "Abisu Horia muturreko tenperatura oso altuengatik kostaldean. Tenperatura maximoak 34 ºC-ra igo daitezke kostaldean. Alerta Laranja tenperatura altu iraunkorragatik. Tenperatura minimo/maximoak kostaldean 20/34 ºC ingurukoak izan daitezke, kantauri barnealdean 18/38 ºC ingurukoak".

Panorama honekin, datorren beroaldia dela eta, alerta laranjan egongo gara astearte eta asteazken honetan:

Ekainak 29, astelehena

"Tenperaturak beste koska bat egingo du eta uda giroari eutsiko dio. Goizaldean eta goizean goiz behe-hodeiak egon arren, eguzkiak berehala xurgatuko ditu eta eguerdirako edo arratsaldearen hasierarako zerua oskarbi geratuko da. Tenperaturak gora egingo du eta eguzkiak gogotik berotuko du hegoaldean: Araban eta Nafarroan erdi eta hego partean termometroa 35 ºC-ra gerturatuko da. Ipar partean berriz, brisa altxatuko denez beroa arinagoa eta eramangarriagoa izango da, kostaldean 27-28 ºC-ra igoko da eta 30-32 ºC-ra kantauri isurialdearen barnealdean".

Ekainak 30, asteartea

"Bero errea astearterako. Eguzkiak gogotik berotuko du eta gainera hego-ekialdeko haizeak lagunduta, tenperatura asko igoko da denean, 35-40 ºC-ra gerturatuko da termometroa, baita itsasertzean ere. Hala ere, arratsaldean baliteke haizeak iparraldera egitea kostaldean eta haize aldaketa hori gertatuz gero, arratsaldean freskatuko luke. Zeru oskarbiari eutsiko dio eta eguzkiak ez du inolako oztoporik aurkituko bazterrak kiskaltzeko".

Uztailak 1, asteazkena

"Asteazkenean tenperaturak behera egingo du eta hodeiak eta urdinguneak tartekatuko dira. Tenperaturaren jaitsiera kostaldean nabariagoa izango da goizetik brisa altxatuko delako eta balio beroenak 27-28 ºC-ren bueltan geratuko dira. Hegoaldean hego-ekialdeko haizea nagusituko da eta termometroak 35 ºC-ra iritsiko dira berriro. Zeruan erdi mailako hodeiak eta goi-hodeiak agertuko dira, arratsalde-gauean ugariagoak izango dira eta ezin da baztertu puntualki zaparradaren bat edo beste botatzea".

Informazio eguneratua: euskalmet.net


Kimuen eskubaloi saioak hasiko dituzte ostiralean Zarautzen

Zarauzko eskubaloiak ostiralean abiaraziko ditu kimu mailakoen entrenamenduak, 2003an jaiotakoenak. Neskek 18:00etan izango dute saioa, eta mutilek 19:00etan. Saio bakoitza baino ordu erdi lehenago gurasoekin bilduko dira arduradunak, funtzionamenduaren eta lan dinamikaren berri emateko: 17:30ean nesken gurasoekin, eta 18:30ean mutilen gurasoekin.


12.100 euroko gazta erdia

Azpeitiko Ardi Gazta kooperatiban zazpi artzainen ardien esnearekin egiten dira gaztak. Formula ona da nonbait, egun gutxiren barruan Kooperatiaba horrek jasotzen duen bigarren saria baita. Joan zen igandean Gipuzkoako Ardi Gazta txapelketa irabazi zuen, Legazpin.

Txapelketa irabazi duen gazta erdiarengatik 12.100 euro ordaindu du Patxi Erretegiak. Inoiz ez zen hainbeste ordaindu.


Pello Belaskoain eta Unai Zabaleta: "Festarik ez da izanen udan, baina musika ez da faltako"

Pandemiaren ondorioz, uda honetan ez da jairik izanen. Sanferminak eta herrietako festak bertan behera gelditu dira. Nolanahi ere kaleak alaitzen dituen musikaren oihartzuna ez da desagertuko. Hala diote, Unai Zabaleta flautistak, Pello Belaskoain tropetistak eta Mikel Lizaso baxuak.


Goizean euria egin arren, giro polita izan da Salbador Egunean

Salbador Eguna ospatu dute Elgetan. Arratsalderako atertu eta giro hobea egin arren, goizeko ekitaldietarako euriak zenbait eragozpen sortu zituen Elgetan.

Salbador ermita ondoan egin ohi diren hamarretakoa eta hiru txirlo txapelketa lekuz aldatu behar izan dituzte aurten euria dela eta, Salbador Egunean. "Aukeran, jende gutxiago etorri da aurten", esan du batzorde antolatzaileko kide Luis Mari Sarasuak. "Eguraldi onarekin jende gehiago etortzen da ingurutik, baina aurten horrela beharko du".

Hamarretakoa aterpean

Salbador kaleko lokal batean egin dute aurten urtero Salbador ermita ondoan egiten den hamarretakoa. Auzotarrak mezatik Salbador kalera jaitsi zirenerako prest aurkitu zituzten salda beroa zein tortilla eta txorizo pintxo goxoak. "Auzoko andreek asko laguntzen dute hamarretakoarekin. Elkarteetan egiten dituzte tortillak eta salda eta estima handia izaten dute", azaldu du Sarasuak.

Urteroko boleta txapelketa ere egin zuten Elgetan. Bolatokiaren aterpera eraman zuten txapelketa eta Luis Mari Sarasua nagusitu zen lehia horretan.

Arratsaldea, ateri

Arratsaldean giro hobea izan zuten Salbador Egunean eta poteoa zein sokatira saio egin zuten. Lehenengo aldiz egin den tiraldiak ikusmin handia sortu zuen bertaratutakoen artean. Salbador kaleko bizilagunak sokaren alde batean eta gainerakoak bestean. Gauean, auzo-afaria egin zuten Espaloian. 60 bat lagun elkartu ziren. Gardokik alaitu zuen afalostea erromeria eginez.


“Adineko jendea erretiratzen ari da eta belaunaldien arteko erreleboa falta da”

Mugarra odol-emaileen elkarteak piztuko du San Fausto jaiei hasiera emango dien txupina, hilaren 12an, 13:00etan.

Eguen arratsaldea da eta Durangoko anbulatorio zaharreko harrera guneak ezohiko itxura dauka. Alde batean, pertsona batek galdetegiak banatzen dizkie noizerik noizera helburu jakin bategaz sartzen diren herritarrei; beste aldean, mahai bi elkartu eta jan-edanerako gunea atontzen dabiltza Jose Martin Santibañez, Gabriel Minguez eta Rafael Canete. Hirurak Durangoko Mugarra odol-emaileen elkarteko kideak dira eta eguenero errepikatzen duten liturgian murgilduta daude. Herritarren eta Transfusioen Euskal Zentroaren arteko bitartekaritza lanean laguntzea da euren ardura. Elkartea 1969az geroztik dabil lan horretan. Horregatik, urte askoan eta etenik barik egindako lanaren errekonozimendu moduan, aurten elkarteko kideek piztuko dute San Fausto jaiei hasiera emango dien txupina.

“Eskertzekoa da gutaz gogoratu izana”, dio Santibañezek, eta benetako protagonistak odol-emaileak direla adierazi du. “Egiten dutenaren balioa azpimarratu beharra dago. Naturaltasunez etortzen dira eta sarritan ez dira konturatzen egiten dutenaren garrantziaz. Odola ematea bizia ematea da eta errekonozimendu guztia merezi dute. Gu, azkenean, bitartekari batzuk gara”. Bitartekariak ez ezik odol-emaileak ere badira, Minguezek besoko zain baten gainean duen esparatrapu eta kotoi zatiak adierazten duenez. Odola eman berri du. Eurez gainera, Durangon 1.129 odol-emaile aktibo daude. Aktibo deitzen diete azken hiru urteetan odola gutxienez behin eman duten herritarrei. Gehienak, erdiak baino gehiago, 46 urtetik gorakoak dira: herritar aktiboen %55, hain zuzen. 26 eta 45 urte artekoak %36 dira, eta 8 eta 25 urte artekoak, %7,7. Beraz, gazteenak gutxiengoa dira. Azken urteetan odol-emaileen kopuruak “beheranzko joera” duela azaldu du Santibañezek eta joera hori orokorra dela. “Adineko jendea erretiratzen ari da —65 urtera arte eman daiteke odola— eta belaunaldi berrien erreleboa falta da”, adierazi du. Edozelan ere, Durangon mila lagunetik gorako zerrendari eusten diote eta adinean aurrera egin ahala orain gazteak direnak kontzientzia hartzen joango direla espero dute. “Sarritan, gaztea zarenean ez zara ohartzen gizarteko beharrizan askotaz, baina esperientzia pilatu ahala gizarteari zeure aletxoa eskaini gura izaten diozu”, adierazi du Santibañezek.

Odola eman ahal izateko baldintzak ere sasoi batean baino zorrotzagoak dira. “Orain pentsaezina da lehen moduan ematea, beste filosofia bat zen”, azaldu du Minguezek. Lehenengo galbahea harrera gunean bertan dago. Hautagaiek hainbat galderei erantzun behar diete, baldintzak betetzen dituztela segurtatzeko. Handik medikuaren kontsultara igaroko dira tentsioa hartu, odoleko burdin kopurua neurtu eta beste galdera batzuei erantzuteko. Galbahe horiek gainditzen dituztenek odola zein plaketak eman ditzake. Oraingo prebentzio neurriak handiagoak diren arren, odola hobeto aprobetxatzeko baliabideak ere garatu direla diote. Gaur egun, astero 30 eta 40 donazio artean izaten dira Durangon.

48 urte joan dira elkartea sortu zenetik. Besteak beste, Gabriel Gonzalezen eta Anton Garciaren ekimenari esker eratu zen. Elorrion urtebete lehenagotik abian zegoen odol-emaileen elkartea eta elorriarrekin batzartu ziren esperientzia bertatik bertara ezagutzeko. Harrezkero, elkarteak parentesirik bako ibilbidea izan du unean uneko arduradunekin. Santibanezek 42 urte daramatza Mugarran, Minguezek 25 bat eta Canetek 10 inguru.

Txupinazoa

Jaietako txupina piztu eta pregoia irakurtzeko eskaintzak “ezustean” hartu zituela onartu dute. Santibañez Zaldibarko mendi martxa bat egiten zebilen deia jaso zuenean. Pentsatzeko denbora eskatu ostean, onartu egin zuten odol-emaile denentzako errekonozimendutzat hartuta.

Pregoiaren zirriborroa oraindino findu barik daukate, baina, besteak beste, elkartearen eta elkarteko arduradunen historia gogoratzeko, odol-emaileei eskerrak emateko eta herritarrak odola ematera animatzeko baliatuko dutela aurreratu dute.


Errenteria-Oreretako inauterien argazkiak

Inauterietako argazki guztiak hemen ikus daitezke: [nggallery id=53]


Gorlizko edukiontzien erabilera-datuak biltzeko dispositiboak ipini dituzte

Ontziak batzeko hamar edukiontzi sei hilabetez monitorizatzeko proba pilotua abiarazi du gaur Bizkaiko Foru Aldundiak, Gorlizen. Bizkaiko Hirisens enpresa hasiberriak garatutako dispositiboa erabiliko dute horretarako. Sentsore horiek ipinita, hainbat datu bildu ahal izango dira.

Hirisens start-up-ak garatutako sistema horren bidez, edukiontzi bakoitzari hari gabeko sentsore bana jartzean, betetze-mailari eta ontziaren tenperaturari buruzko datuak bilduko ditu. Halaber, balizko gorabeheren berri emango du, hala nola suteak, iraulketak, gainezka egotea edo ihesa gertatzea. Datu horiek denak egunero monitorizatuko dira analisirako plataforma batean, eta Garbikerri bidaliko dizkiote astero eta hilabetero; halere, gorabeheraren bat suertatzekotan, halakorik gertatuko den unean bertan jakinaraziko dute. Gainera, datu horiek web-plataforma baten bidez kontsultatu ahal izango dira eguneko edozein unetan.

Elena Unzueta Iraunkortasuna eta Ingurune Naturala Zaintzeko ahaldunak azaldu du proba aurreikusitakoaren arabera garatuz gero, sistemak ahalbidetuko duela bilketa-ibilbideak optimizatzea, zeintzuk edukiontzi beteta dauden jakin ahal izango da, eta horiexek hustuko direlako. "Horrela, zerbitzuaren kostuak murriztu, eta lanaren antolaketa hobetuko da, ibilbideak edukiontzien betetze-mailaren arabera antolatuko baitira eta horrek kostuak eta zerbitzuaren aztarna ekologikoa txikitzea ekarriko baitu", adierazi du.

Gai horiek denek bultzatu dute sistemaren proba pilotua abiatzea. Gainera, sistemak hainbat alderdi emango ditu ezagutzera: besteak beste, zein diren zerbitzuaren jokabidea eta erabilera-maila (egunaren, astearen eta hilabetearen arabera), nolakoa den edukiontzien errendimendua kokapenaren arabera eta zer-zelako eragina duten jaiegun eta ekitaldi handiek bilketa-lanean.

Ontzien bilketa Bizkaian eta Gorlizen

Iaz, guztira, 15.961 tona ontzi bildu ziren lurralde osoan, hau da, Bizkaiko udalerrietan dauden 5.294 edukiontzi horietan. 2015eko datuen aldean, zenbatekoa %1,8 hazi da, urte hartan 1.665 tona ontzi bota ziren eta.

Bizkaian zein Gorlizen egin zuen gora kopuruak: 2015ean, 113 tona birziklatu ziren udalerrian; hurrengo urtean, berriz, 118.

Hirisens

Hirisens (Quality Sensors Network SL) izeneko proiektuak Bilbon hasi zuen ibilbidea 2016ko otsailean, eta bere helburu nagusia da zerbitzuak gauzatzea enpresentzat eta hirientzat, teknologia adimendunen bitartez. Zerbitzu horiek Estatu-mailan eta nazioartean ustiatzeko asmoa dauka. Bizkaiko Foru Aldundiak Beaz diru-laguntzen bitartez lagundu eta babestu dituen start-up-etako bat da.

Espezializatuta dago gauzen Interneten eta hori "Smart Cities" eta Industria 4.0 direlakoetan aplikatzean. Horrenbestez, hazkunde-ahalmen handia dauka eta mundu-mailan dihardu. Lantaldea prestakuntza-maila handiko teknikariek osatzen dute.

Honako hauek dira Hirisens enpresak eskaintzen dituen zerbitzu adimendun nagusiak:

Hondakinen kontrola.

Ingurumenaren kontrolak (airearen kalitatea, partikulak, zarata, uholdeen antzematea, uraren kalitatea).

Aparkalekuen kontrola.

Hirisens enpresaren bezeroen artean aipatu daitezke, besteak beste, Bilboko, Durangoko, Ortuellako, Berrizko eta Getariako udalak; Nafarroako Gobernua; Euskal Kirol Portuak; Bilbao Port eta Metal Group enpresa. Bestalde, Argentina, Kolonbia eta Mexikoko hiru proiektutan lan egiten hasi dira.


SUP Surf Txapelketa izango da jokoan larunbatean

Federatuek bakarrik izango dute izena emateko aukera, eta Euskal Herrian erroldatuta egon beharko dute. Munoa parean izango da lehia.

Euskal Zirkuituko SUP Surf Txapelketa jokatuko dute larunbatean, Zarauzko hondartzan, Munoa parean. Berez, uztailean jokatzekoa zen, baina atzeratu egin zuten, jende gehiagok izena eman zezan. Ekitaldia Orioko SUP Race txapelketaren egun berean izango da. Zarautzen jokatuko dena olatuetan egiten den SUP modalitatea da, eta SUP Racea baino «espezifikoagoa» dela uste du Oier Ilarramendi Euskal Herriko Surf Federazioko arduradunak.

Gainera, Orion ez bezala, federatuek bakarrik izango dute izena emateko aukera eta Euskal Herrian erroldatuta egon beharko dute. Lau kategoria izango dira: emakumeen eta gizonezkoen open mailak alde batetik, eta gazte emakumezkoen eta gizonezkoen mailak bestetik. Sailkatutako lehen euskalduna Euskal Herriko Txapelduna izendatuko dute. Horrez gain, lau domina banatuko dizkiete finalistei kategoria guztietan.

Parte hartzaileek ostiral gaua baino lehen eman beharko dute izena www.wavescores.net webgunean.


Gure Lurra 2 jardunaldiak nekazaritzan diharduten gazteei eman die hitza

Gure lurra Sembrando Futuro 2 jardunaldia egin da astean Kursaal jauregian Gipuzkoako Foru Aldundiak eta lurraldeko lehen sektoreko eragileek bultzatuta.

Bertaratu zirenek Tony Nadal eta Alvaro Neil bezalako ahots ezagunak entzuteko aukera izan zuten eta baita eta lehen sektorea ogibide aukeratu duten bost gazteren testigantzak ere.

500 herritatik gora bertaratu ziren jardunaldira eta euskal erakundeetako hainbat ordezkari ere bertan izan ziren tartean Gipuzkoako diputatu nagusia, Markel Olano, eta Ekonomia Sustapeneko, Landa Inguruneko eta Lurralde Orekako diputatua, Ainhoa Aizpuru.

Lehen sektoreko eragileak lurraldeko landa ingurunearen etorkizunari buruz egiten ari diren parte-hartze prozesuaren barruan, hasi zuen iaz bere ibilaldia jardunaldi honek. Batez ere, lehen sektorea ikusgarri egiteko sortu da, sektore horrek Gipuzkoako gizartearen ongizateari eta Gipuzkoako paisaia eta natur ingurunea kontserbatzeari egiten dion ezinbesteko ekarpena aitortzeko xedez.

Aurten antolatzen den Gure Lurra 2 topagunean nekazaritza sektorean gazteen egoera eta belaunaldi aldaketa jorratu dira gehien bat. Izan ere, Markel Olanoren esanetan Gipuzkoan nekazaritza sektoreak daukan erronkarik handienetarikoa belaunaldi aldaketa da, hau da, gazte berriak nekazaritza sektorean barneratzea.

Diputatu nagusiak gaineratu zuen horretarako sektore honetako jarduerek errentagarritasuna badutela eta baserritik edo nekazaritza jardueratik bizimodu duin bat lor daitekeela demostratu behar dela.

Amaitzeko diputatu nagusiak esan zuen Gipuzkoako Foru Aldundiak ez duela ulertzen XXI. mendeko Gipuzkoa bat nekazaritza sektorerik gabe, baina horren arriskua badagoela. Ondorioz, 2004. urtean gazte plana jarri zuten martxan, eta horri esker, lehen sektorean lan egin nahi duten gazteek, hau da 40 urtetik beherakoek, 5 urtean diru-laguntza bat jasoko dute beraien ideiak eta asmoak gauzatu ahal izateko. Beka hau 70.000 euroraino irits daiteke.


Astelehenean irekiko da Txomiñeneako etxebizitzetako baremazio prozesuko alegazioak aurkezteko epea

Donostiako Etxegintzak maiatzaren 25ean argitaratu zituen Txomiñeneako alokairuko 162 etxebizitzetako baremazio prozesuko emaitzak, eta astelehenetik aurrera alegazioak aurkezteko epea zabalduko du, ekainaren 12ra arte.

Alegazioak aurrez aurre aurkezteko 200 hitzordu libre daude oraindik, ekainaren 12ra arte, egun horretan amaitzen baita epea. Dena den, Nekane Arzallus Hirigintza zinegotziak esan duenez, posta elektronikoz aurkezten diren alegazioak ere onartuko dira, baina horretarako derrigorrezkoa izango da NAN edo ziurtagiri elektroniko bitartez identifikatzea.

Arzallusek partekatutako datuen arabera, erreklamazioak egiteko bideratutako bi telefono zenbakiak dei ugari jasotzen ari dira. Horregatik, posta elektronikoa edo Donostiako Etxegintzako webgunea erabiltzea gomendatu du, bai erreklamazioak egin baita hitzorduak eskatzeko ere. Gainera, zinegotziaren hitzetan, dagoeneko 500 posta elektroniko eta iradokizun jaso dituzte, eta egunean erantzuten saiatzen ari dira.

Txomiñeneako alokairuko etxebizitzetarako egindako 8.572 eskaeretatik 7.268 onartu dira baremazio prozesuaren baitan. Etxegintzatik esan dutenez, eskaera horiek gainontzeko alokairuen kontratuetarako ere balioko dute.


[ARGAZKI GALERIA] “Gaurkoa ez da hileko azken bariku soila; koronabirusaren eraginez euskal presoek bisitarik ez dutela salatzeko kontzentrazioa da”

Durangaldeko ehunka herritarrek egin dute bat Etxeratek eta Sarek deitutako kontzentrazioekin. Herritarrak kalera irten dira, koronabirusaren osasun krisialdian zehar euskal presoek bisitarik izan ez dutela salatzeko.

Segurtasun neurriak hartuta batu dira manifestariak Durangaldeko herrietan. Koronabirusaren krisialdia baino lehen, hileko azken barikuetan batzeko ohitura izan dute presoen aldeko eragileek. Gaurkoa, baina, desberdina izan da. Osasun krisia hasi zenetik honako lehen elkarretaratzea izan da. Aldarrikapenak mezu argia izan du gainera: alarma egoera dekretatu zenetik euskal presoek bisitarik izan ez dutela salatu dute.

Durangoko elkarretaratzean izan dira apirilean aske geratutako Gorka Fraile eta berriki aske geratutako Aitziber, bozgorailuetan jarritako mezu bidez. Kartzeletan dauden presoen senideak ere bertan izan dira. Elkarretaratzean esan diren mezuen artean, nabarmendu dute “gaurkoa ez dela hileko azken barikua; koronabirusak eraginda euskal presoek bisitarik izan ez dutela salatzeko kontzentrazioa” baino.


Erakusketa bat eta bi hitzaldi, Nafarroaren konkistaren arira

Aurten, 500 urte beteko dira Gaztelako Erreinuak Nafarroa konkistatu zuenetik. Urteurren hau dela eta, erakusketa bat eta bi hitzaldi antolatu ditu Hondarribiko Udaleko Kultura sailak. Erakusketan Cesar Oroz-en lanak erakutsiko dituzte eta Por qué lo llaman anexión cuando quieren decir conquista? erakusketa atzo ireki zuten eta hilaren 27 arte izango da irekita Zuloaga Etxean. Hitzaldiak aldiz, hilaren 17an eta 24an izango dira.

Etzi, 19.30ean Zuloaga Etxean, Tomas Urzainki historialariak gazteleraz Falsedades sobre la historia de Navarra hitzaldia emango du eta hurrengo ostegunean, ordu eta toki berean Idoia Arrieta historialariak euskaraz 1200, Gipuzkoaren konkista izeneko hitzaldia emango du.

Orozen erakusketa hilaren 27 arte izango da irekita Zuloaga Etxean.


‘Ice Age 2’ eta ‘El aprendiz de brujo’ filmak proiektatuko dituzte igandean

Urretxun eta Legazpin haurrentzako zine emanaldiak egingo dituzte igandean, hilak 13. Urretxun Ice Age 2 filma proiektatuko dute, euskarazko bertsioan. Emanaldiak 90 minutu iraungo ditu, Labegan egingo dute eta sarrerak euro bat balioko du. Legazpin bere aldetik El aprendiz de brujo filma egongo da ikusgai. Latxartegi aretoan egingo dute emanaldi hau. Bi kasuetan ere 17:00etan hasiko dituzte proiekzioak.


Sorkuntzaren lekukoak

Jose Luis Zumeta margolariari buruzko dokumental bat egin dute Enara Goikoetxeak eta Monika Zumetak

Izenik gabe, 200x133 ez da dokumental klasiko bat. Enara Goikoetxeak eta Monika Zumetak zuzendutako lanak ez du dokumental baten ohiko egitura. Jose Luis Zumeta margolariaren ibilbideari gainbegiratu bat egiten dio, haren lanaren garrantziaz hitz egiten dute arte adituek eta haren erakusketa esanguratsuenak ere aipatzen dira. Baina dokumentala berezi egiten du Zumetaren sormen lanaren prozesua islatzeak. «Hori da muina», dio Monika Zumetak, margolariaren alabak. Izenik gabe, 200 x133 bihar estreinatuko dute, Zinemira sailean. Emanaldia Principe zinema aretoan izango da, 16:00etan.

Filmak bi koadroren sorkuntzaren lekuko bihurtzen ditu ikusleak. Lehenengoa erraz ateratzen zaio, eta gustura gelditzen da margolaria. Bigarrenak, ostera, gatazka sortzen dio. Behin eta berriro moldatu, eta ez du konbentzitzen. «Benetako prozesuaren isla da», dio Goikoetxeak. «Batzuetan oso azkar, erraz, margotzen du eta beste batzuetan, egonean, atera arte», erantsi du Monika Zumetak.

Artista batek bere arima biluztea, haren intimitatea urratzea, izan daiteke horrelako grabaketa baten emaitza. Eta Jose Luis Zumeta ez da bere obraz luze eta zabal hitz egin zalea. Artista konbentzitzeko zereginean zerikusi handia izan du bere alabak. «Nik eskatu niolako onartu zuen. Niretzat ere artelanak sortzeko prozesua ikusteko aukera paregabea zen, eta besteentzat ere hala dela uste dut», iritzi dio.

Bere sormen lanean ahalik eta oztopo txikiena egiteko, «ekipo txiki bat» eraman zuten bere lantegira. «Bi kamera eta beti berari jarraitu, bere erritmoan. Elkarri errespetu handia izan diogu», azaldu du Goikoetxeak. Eta dokumentalean ez diote artistari zuzeneko elkarrizketa egin: «Tratuaren parte bat zen».

Usurbilgo margolariari buruzko irudia osatzeko gertuko lagunek hartu dute parte. Adibidez, Marisol Bastidak, Mikel Laboa zenaren emazteak, Jose Luis Zumetarekin baso batean izandako elkarrizketa agertzen da. Laboa eta Zumeta urte askoan lagun minak izan ziren, eta Bastidak margolariaren ibilbidea jarraitu du hasiera-hasieratik. «Oso urrundik grabatu genituen. Azkenean, haiek ahaztu ziren grabatzen ari ginela eta elkarrizketa natural joan zen. Horixe lortu nahi genuen: artistaren benetako izaera agertzea», nabarmendu du Goikoetxeak.

Dokumentala ikusita, Jose Luis Zumetari buruz azaltzen den irudia gizon umil batena da. «'Ez dut ezer berezirik egin, margotu dut', esaten du nire aitak dokumentalari buruz galdetuta», azaldu du artistaren alabak.

Bastidaz gain, Zumetak eta Carmelo Ortiz de Elgea margolariak izandako elkarrizketa, Marijose Aranzasti arte historialariaren eta Jose Luis Merino arte kritikariaren iritziak, Txiki Agirre Keixeta-ren eta Usurbilgo ikastolako ikasle batzuen hitzak ere jasotzen ditu Izenik gabe, 200x133 lanak.

«Ez genuen dokumental historiko bat egin nahi, baina nozio batzuk eskaini nahi genituen eta aita eta bion artean aukeratu genituen pertsonak», adierazi du Zumetak.

Dokumentalaren ideia duela bost urte sortu zen, baina orduan ez zuten dirurik lortu. «Hala ere, bakarrik aurrera egitea erabaki genuen eta egiten ari ginela interesa erakutsi zuten hainbatek», dio Goikoetxeak. «Grabazioa, berriz, egun gutxi batzuetan egin genuen».

«Artea estimula daiteke, baina ez irakatsi» edo «zertzelada batek koadro osoa alda dezake». Jose Luis Zumetaren esaldi biribilak aipatzen dira dokumentalean. «Bere oinarrizko kontzeptuak dira. Horiek ulertzen badituzu, bere lana ulertzen duzu», argitu du Monika Zumetak.


Asteburua ostiralean bukatu da

Esku-eskura izan du finala Baskoniak, azken minutura lau puntuko aldearekin iritsita, baina modu mingarrean ihes egin dio. Adamsi azken jaurtiketa irten, eta luzapenean ezina agertu da.


Bost udalerriak olgetan batuta

Umeek egun guztian olgetan ibiltzeko aukera edukiko dute domekan, Gizaburuagan. Izan ere, herri horixe da aurten Lea Ibarreko mankomunitateak antolatzen duen Umeen Eguna ospatzeko aukeratua izan dena.

Lea Ibarreko Umeen Eguna urtero herri baten izaten da. Ospakizun horren bidez, bost udalerrietako umeek harremana izatea topatzen du mankomunitateak, eta harreman hori umeei gehien gustatzen zaiena eginez gauzatzen da; jolasaren bidez.

Egunerako hainbat ekimen prestatuak dituzte. Horien artean, egun guztian egiteko moduko ekintzak daude: puzgarrietan salto-saltoka ibiltzeko aukera, makilatzeko gunea eta txikienentzako ludoteka.

Eguerditik aurrera

Eguerditik aurrera hasiko dira ekimen puntualak; arratsaldea izango da, dudarik gabe, eguneko unerik azpimarragarriena.

12:00etan dute lehen hitzordua umeek. Animaliak eta kokodrilo eroa deitutako tailerra ordu horretan jarriko da martxan eta. 17:00etan, berriz, Oilaskoetxea ikuskizuna egongo da, eta ondoren, tripazorriak kentzeko txokolatada egingo dute,


Plater dastagarriak dakartza Bilbao BBK Liven bigarren egunak

AEBn jaiotako The Killers taldeak Bilbao gunean joko du 22:45ean, Brandon Flowers buru dela.

Biharamuna biharamun, kontzertuz jositako beste egun bat errepikatzeko prest daude Bilbo BBK Live-ra joango diren milaka musikazaleak. Jaialdian ohikoa den bezala, estilo aniztasuna nagusituko da gaurkoan ere, eta bertaratuko direnen askotariko gustua asetuko duten kontzertuak jasoko ditu Kobeta mendiak, 17:00etatik aurrera.

Azpimarratzeko modukoa da Izaro izango dela Heineken agertokiaren musika egitaraua abian jarriko duena, 17:45ean, eta Empty Files bilbotarrek gauza bera egingo dutela 17:30ean, Starman oholtzan. Hala eta guztiz ere, ez dira izango gaurkoan Kobetan joko duten euskal musikari bakarrak, Niña Coyote eta Chico Tornado bikoteak ere jaialdia astinduko baitu 00:25ean.

Naizoarteari begira, The Killers izango da, zalantzarik gabe, gaurko izarra, eta ia jaialdi osokoa ere. AEBn jaiotako taldeak Bilbao gunean joko du 22:45ean, Brandon Flowers buru dela.

Gainera, Fleet Foxes, Explosions in the Sky, Phoenix, Royal Blood eta Coque Malla izango dira jaialdiaren bigarren eguneko beste protagonistetako batzuk, Basoa argituko duten artistekin batera; Marvin & Guy eta Daphni, kasu.

Uztailak 7, ostirala

Bilbao

18:25 THE AMAZONS 20:20 FLEET FOXES 22:45 THE KILLERS 01:40 TRENTEMØLLER Heineken

17:45 IZARO 19:15 EXPLOSIONS IN THE SKY 21:40 PHOENIX 00:30 ROYAL BLOOD Starman

17:30 EMPTY FILES 19:15 JESSY LANZA 21:30 JENS LEKMAN 00:25 NIÑA COYOTE ETA CHICO TORNADO 02:30 JOE GODDARD live 03:03 YAHAIRA DJ DANI LESS b2b DARK DJ 05:15 DANI LESS b2b DARK DJ Ron Matusalem

19:30 ANÍMIC 21:00 CARLA MORRISON 00:20 COQUE MALLA 01:45 LOS PUNSETES Basoa

17:00 BAWRUT 19:00 NICOLA CRUZ 22:00 MARVIN & GUY 01:00 DJ TENNIS 04:00 DAPHNI


Zorion perfektua

Bost istorio batu ditu Arrate Egañak 'Paradisua' lanean; helduentzat idatzi duen aurreneko liburua da

Paradisua. Zoriontasun bete eta erabatekoaren metafora. Pertsona orok bilatu bai baina aurkitzea ia ezinezkoa duen egoera. Paradisu horren bila ari dira Arrate Egañak (Errenteria, 1963) argitaratu berri duen ipuin liburuko pertsonaiak: familiaren babesean gelditu edo etxetik joan erabaki beharrean dauden gazteak, bikote bizitzan bilatzen zutena ez aurkituta frustrazioak jota bizi diren pertsonak... gristasuna atzean utzi eta zoriontasuna, paradisua, bilatzen duten emakume eta gizonak. Horiek eta bestelakoek osatzen dute Paradisua-ren (Elkar) fauna.

«Paradisua une bitxi eta miresgarri bat da, eta pertsonaiak horren bila ari dira. Batzuetan, ez da erraza lortzea, eta, besteetan, espero ez dugunean azaltzen da». Egañak berak dioenez, ez da gai berria literaturan eta filosofian, eta egile ugarik landu dute aurretik ere: Antonio Machadok, Marcel Proustek , Peter Handkek... «Guztiek hitz egin dute momentu kapritxoso horretaz».

Liburua bost ipuinek osatzen dute: Neguko udareak, Grindavik, Paradisua, Mont Saint-Michel eta Abenduak 21. Eta guztietan, salbu azkenekoan, garatu du paradisuaren gaia Egañak. «Azkeneko horretan, paradisua baino gehiago, infernua da gaia, nahiz eta parentesi artean paradisua bera agertzen den».

Xabier Mendiguren Elkar argitaletxeko editorearen iritziz, Paradisua osatzen duten bost ipuinek «tempus bat daukate, erritmo sosegatu bat». Eta erritmo nahiz estilo horiek dira ipuinok batzen dituen elementuetako batzuk, nahiz eta bestelakoan kontakizun ezberdinak diren, Egañak azaldu duenez. Badituzte, nolanahi ere, beste ezaugarri komun batzuk ere. Hala, familiaren inguruan osatzen diren harreman sare zabalek zipriztintzen dituzte kontakizunak. «Pertsonaien egoera ondo zehaztu nahi izan dut, zer-nolako motxila emozionala dakarten, background guztia finkatu... eta hori guztia familian dago, iraganean. Garena, nolakoak garen, han osatzen da. Eta ezaugarri horiek ondo marrazteko denbora hartu dut».

Paradisuaren gaia bost ipuinetan azaltzen da, baita nolabaiteko «errebelazioa» ere. «Epifania», Mendigurenen beraren hitzetan.

Haur literaturatik harago

Ibilbide luzeko idazlea da Arrate Egaña, baina haren lana, batik bat, haur eta gazte literaturari lotua egon da orain arte. Hasi, helduentzat idazten hasi zen arren. Hain zuzen ere, gaztelaniaz idatzitako bi ipuinekin bi sari jaso zituen 1992an: Salamancako Atenea saria eta Donostia Hiria. Eta antzerki lan batekin (Egia) Donostia Hiria lehiaketa irabazi berri du. Ondorioz, nahiz eta euskal letren munduan gazteentzat idatzitakoek egin duten ezagun, ez du sumatu «jauzi handirik» Paradisua idazterakoan. «Aurretik ere idatzi eta argitaratu ditut ipuinak obra kolektiboetan. Dena dela, hau da helduentzat egin dudan obra oso eta nagusia». Ez dio utziko haurrentzat ere idazteari, baina orain «bide bat» ireki duela uste du. «Antologia hau prestatzerakoan konturatu naiz zirriborroen artean gelditu direla beste ipuin batzuk ere, eta gustatuko litzaidake horiek ere egunen batean argitaratzea».


Azken segundura arte saiatu arren, ezin garaipena lortu

Mutrikuarrek eraman dituzte hiru puntuak Mojategiko berdegunetik 1-2 irabazita. Etxekoek ez dute asmatu ate aurrean eta mutrikuarrek ostera izan dituzten bi gol aukerak sartu dituzte.

1-2 galdu du Mondrak Mojategin jokatutako partiduan. Arrasatearrek ondo ekin diote norgehiagokari, zelai erdia kontrolpean mantendu dute eta lehehengo 20 minutuetan Mutrikuko jokalariak noraezean ibili dira. Hala ere, aurkariek buelta eman diote egoerari presioa haundituz, eta min handia egin diote etxekoei atzeko lana egitea galarazi dietenean.

Mondrakoak baloi luzeak jokatzen saiatu dira baina ez dute zorte handirik izan; gol aukeraren bat edo beste izan arren ez dute asmatu Murikukoen ate aurrean. Mutrikuarrek ostera izan duten lehen gol aukera gauzatzea lortu dute eta atsedenaldira 0-1 joan dira aurretik. Ezker hegaletik ateratako falta bat atezain aurrean bakarrik errematatu du aurrelari mutrikuarrak markagailuan abantaila emateko.

Bigarren zatia ez da hobeto hasi Davilaren mutilentzat; baloia jokoan jarri eta minutu gutxira bigarren gola sartu dute kanpokoek eta min handia egin die bigarren gol horrek. Bigarren zatian zehar ideia garbi barik ibili dira arrasatearrak euren gola heldu arte. Pavonek area ertzetik egindako golak bizia eman die etxekoei eta momentu horretatik aurrera beste talde bat ikusi al izan da berdegunean. Intentsitate handiagoarekin jokatu dute, eta talde bezala eraso egiten saiatu direnean gol aukera gehiago izan dituzte. Pavonek bigarrena ere egin du; hala ere, marrazainak baliogabetu egin du jokoz kanpoa zelakoan. Azken minutuetan Arrasatekoak urduri jartzen hasi dira eta berdintzeko aukerak izan arren, ez dute asmatu azken metrotan eta hiru puntuak Mutrikura.

Bergara eta UDA, hiru puntuekin etxera

Ohorezko Erregional mailako beste bi talde debagoiendarrek arrasatearrek baino zorte hobea izan dute etxetik kanpo jokatu dituzten norgehiagoketan: Bergarak 1-2 irabazi zion atzo Ordiziari; UDA, bestalde, 1-2 gailendu zaio gaur Real Unioni.


Izurtzan alkatetza mantenduko du EH Bilduk

EH Bilduk irabazi ditu udal hauteskundeak 99 botogaz. Bigarren indarra izan da EAJ 50 boto lortuta. Hartara, zinegotzi bat irabazi du EH Bilduk eta bi ordezkarigaz geldituko dira jeltzaleak. Ikus datuak: Hauteskundeen emaitzak

Hauxe da 2015eko datuekin alderaketa:


600.000 euroko bermea landetxe bat egiteko

600.000 euroko bermea eman du Nafarroako Gobernuak, Arantzan landetxe berri bat egiteko. 1.068.814 euroko inbertsioa eginez, zortzi logela eta 16 lagunentzako lekua izanen lukeen landetxea eraikitzeko onartu du. Aientsan eraiki nahi da, Patzikurenborda baserrian.Iragarri dutenez, lo egiteko tokiaz gain, ostatua eta gosaria ere eskainiko dira, baita mendi ateraldiak egin ere, eta Donibane Lohizunen itsasontziz ibilaldiak antolatzeko asmoa ere omen du jabeak.


Pauso bat aurrera emateko

Bagera elkarteak 25 urte egingo ditu datorren abenduan, eta ospakizunez harago, bere burua berrasmatzen eta bere jarduna egungo Donostiara egokitzen dihardu. Testuinguru horretan antolatu genituen pasa den asteburuan egindako jardunaldiak: Izatetik egitera. Guk, nork bestela.

Ibilbide oparoa egin du orain arte elkarteak. Egun, gauden tokian bagaude, duela 25 urte donostiar batzuk EGIN zutelako da. Ausartu ziren orduko beharrari erantzunez abian jartzen Mintzalaguna bezalako egitasmoak, eskatzen euskarazko aisialdiko eskaintza, omendu zituzten euskararen alde ibilitakoak, sortu zituzten antolakundeak eta erabakiguneak egiteko eztabaidak eta abar. Ordutik dihardugu lanean, donostiarrak euskarara hurbiltzen eta aktibatzen.

Baina zein da egungo Donostiako euskalgintzaren egoera eta zeintzuk dira bere erronkak? Argazki orokorra partekatu nahi izan genuen orain arte egindako ibilbidea errekonozituz, batetik, eta egun euskalgintzaren bueltan entzuten ari garen diskurtso berriei tartea eskainiz, bestetik. Izatetik egitera salto ederra egon liteke, baina ez du zertan hala izan. Izan bagera, eta egin, egiten dugu. Egiteko modu berriak berrasmatzeko beharra dugu eta behar horren adibide dira tokian-toki abian jarri diren esperientzia eta praktikak. Adibide horien erakusleiho txiki bat eskaini nahi izan genuen Donostian abiatu diren Garajetarrak, Egian euskaraz bizi nahi dugulako, Osakidetzan euskaraz eta Igeldoko familien arteko hizkuntza ohituretan eragiteko esperientzien bidez. Horien moduko adierazpideek argi erakutsi digute badirela eta sortu daitezkeela egiteko modu asko: euskaldunak aktibatzeko, euskararen erabilera areagotzeko eta euskara ez dutenengana hurbiltzeko.

Gure jarduna euskaraz egiten dugun eragile, talde, elkarte eta kolektibo asko gaude Donostian eta denon indarrak elkartuz, konpromisoak hartuz eta partekatutako erronkak zehaztuz aurrerapausoak izugarriak izan daitezke. Gu EGITEN jarraitzeko prest, beti pauso bat aurrera emateko gogoz, eta zu?

Bagera elkartea


Mendeetan zehar egin ohi den Oilar jokoak plaza hartuko du bihar

Korpus zortzigarren egunean garai batean ospatzen zen festatik gorde den ekintza bakarra da. 19:00etan izango da Euskal Herria plazan. Gazteek parte hartzen duteOilar jokoaren jatorria ez dago batere argi, korpus zortzigarren egunean ospatzen zen jaiaren barruan egiten zela badakite, ordea. Aspaldikoa dela ere bai. Jai hartatik gorde den ekintza bakarra da eta Legazpi da jokoari eutsi dion herri bakarrenetakoa. Jokoa bihar egingo dute Euskal Herria plazan, 19:00etan.Sokaz korridore bat zedarritzen da; ertz batean jokalaria dago eta bestean oilar bat kaiola barruan. Bidea zailagoa egiteko sigi-saga joan beharko da lehiakidea sokaz markatutako ibilbidean. Eta bidea are zailago egiten du jokalaria begiak estalita doala. Ezpata sorbaldan eramango du.Inguruan dagoen publikoak ahotsez lagunduko dio bidean, baina, aldi berean, txistulariek ohiturazko Tranka-tranka doinua joko dute jotzen duten egun bakarra da eta lehiakidea nahastuko dute.Lehiakideak oilarra hurbil duela sumatzen duenean, ezpata sorbalda gainetik kendu eta oilarra dagoen kaiola gainean zirkulu bat marraztuko du ezpataz edo kaiola ezpataz ukitu. Hori lortzen duen lehiakideak irabaziko du oilar jokoa eta 20 euroko saria jasoko du. Gazte jendeak parte hartu ohi du.


Negu gorriak aterpea du Miarritzen, baina ez da aski beharrak oro asetzeko

Urte oroz bezala, negu gorriak aterperik gabeko egiturak plantan ezartzea eskatu du aurten ere, baina, joan diren urteetan ez bezala, egitura egonkor bat egonen da aurten: Gillenen Etxea. Joan den astelehenean ireki zuten Miarritzeko Errausta auzotegian eta orotara, hogeita hamar pertsona aterpetzeko ahalmena dauka. Irekirik egonen da egun osoan, urte osoan. Hogei gela ditu; hamalau, bakarrik dauden pertsonak hartzeko (gizon zein emazte), eta bertze seiak, familientzat. Aterperik gabeko pertsonak laguntzen diharduten gizarte eragileek duela hamar urte egin zuten eskaria. Azkenean, xedea gauzatuko da. "Xede hau lurralde osoan mobilizatu diren eragile eta erakunde guztien emaitza da, urteetako lanaren emaitza baikorra", erran du Jean Daniel Elizirik, Atherbea elkarteko zuzendari nagusiak.Xedeak 500.000 euroko aurrekontua du urtean. Estatuak ordainduko du erdia, Kontseilu Nagusiak %40 eta Aturri-Euskal Kostaldea herriarteko sindikatuak %10. Zortzi laguntzaile arituko dira lanean. Bost gizarte langile eta gainerako hirurak, sukaldaritza eta garbiketa lanetan. Erakunde publikoak engaiatu dira xedea diruztatzen. Alta, xedearen oinarrian diren elkarteak boluntario gisa arituko dira, bereziki arratsalde bukaeretan, heldu diren pertsonei harrera egiteko. Aterperik gabeko pertsonek hilabete batez balia dezakete zerbitzua. Horretarako, aski dute 115 telefono zenbakira deitzea. Deia urririk da. Bertan, gizarte zerbitzuek bertze egitura batzuetara bideratuko dituzte egonaldiko epea bukaturik. Gisa horretako bertze bi egitura iraunkor eskas direla dio Elizirik: bata Lapurdi hegoaldean, eta bertzea, barnealdean.Hotz handiakAurten ere erakunde publikoek eta gizarte eragileek hotz handien aurkako plana ezarri dute abian. Abenduaren 1etik martxoaren 31ra, 54 pertsona aterpetzeko ahala ukanen du xedeak. Prefeturak salbuespen egoera aitortzen duelarik, bertze 18 toki moldatuko dituzte, oro har, 72 ohe eskainiz aterperik gabeko pertsonei. Gillenen Etxeak 30 pertsona har ditzake, Emmaus elkarteak zortzi, Atherbea beterik dago, baina salbuespen egoeran lau pertsona har ditzake, Herriko Etxeek ere parte hartzen dute neguko planean. Miarritzekoak zortzi pertsona har ditzake, horien artean, bikote bat. Angeluk lau pertsona, Donibane Lohizunek zortzi pertsona salbuespen egoeran. Hendaiak ere sei pertsona har ditzake hotz handia egiten duelarik, horietako bi emazteentzat atxikiak izanki. Azkenik, Lehuntzek hiru toki prestatu ditu. Zerrendan Lapurdiko herriak ageri dira. Errealitate horrek argi erakusten du Nafarroa Beherean eta Zuberoan egitura finkoak behar direla.


Elurzuloek hitz egiten dute

Angel Martinez (Legazpi, 1974) arkeologo legazpiarrari elurzulo batek zer kontatzen duen galdetuta honakoa erantzun du: «Obraren tamainak eta ezaugarriek elurzuloa sustatu zutenen gaitasun ekonomikoari buruz hitz egiten du. Demagun zulo soil bat dela, hiruzpalau metroko diametroa duena; halakoa ikusita, gaitasun urria zutela ondorioztatuko genuke». Aitzitik, hamar metroko sakonera, zortzi bat metroko diametroa, ondo landutako harriz osatutako eraikuntza aurkituz gero, gaitasun ekonomiko nabarmenaren isla den elurzuloa litzateke. Martinez Aizalekuko nebera edo elurzuloan indusketa lanetan dabil Burdinola elkartekoen laguntzarekin.

Jose Luis Ugarte Burdinolako kideak egindako lanak emandakoa laburtu du: «Aizalekukoa gizakiak inguru laiotz batean egindako elurzuloa da; 10 metroko diametroa du goiko partean eta altuera txikiko (500 metro) parajean dago, herrigunetik oso hurbil». Indusketa lanak pentsatu baino motelago doazela ere adierazi du Ugartek, «zulotik material asko atera behar izan delako. Dena dela, datorren asteburuan induskatzen jarraitzeko asmoa dago eta espero dugu elurzuloaren egitura hobeto ikustea». Indusketa lanetarako laguntza ongi etorria izango dela eta parte hartu nahi dutenei Burdinolarekin harremanetan jartzea eskatu diete honako helbidera idatzita: burdinolaelkartea@gmail.com.

Indusketa hau Martinezek bultzatu du. Eusko Jaurlaritzak egindako deialdi batera aurkeztutako proiektuan, Martinezek beste bi kiderekin batera Gipuzkoako, Arabako eta Bizkaiko elurzuloen azterketa egiteko proiektua aurkeztu zuen eta diru laguntza ere lortu zuen. Martinez, Jose Rodrigez EHUko irakaslearekin eta Teresa Camposekin ari da lanean.

Martinezi Gipuzkoako neberak aztertzea egokitu zitzaion eta Legazpikoa aukeratu zuen. Gipuzkoan 50 bat lokalizatu dituzte eta hiru lurraldeetan 200 inguru.

Aro modernora arte

Martinezek elurzuloen nondik norakoa aletu du: «Antzinako Ekialdean eta Erroman erabiltzen ziren elurra gorde eta udan erabiltzeko. Gurean dokumentatuta daude XVI. mendearen amaieran». Industrializaziora arte iraun zuten. Martinezek XVI. eta XIX. mendeen artean jazotako beste ezaugarri bati azpimarra egin dio. Hain zuzen, inguruneari lotutako ezaugarri bati, «Izotz Aro Txikiak eragina izan zuen, XIV. mendetik XIX. mende erdira arte iraun zuen eta tenperaturak oraingoak baino baxuagoak izan ziren. Ez zituen elurzuloak baldintzatu, baina mesede egin zien».

Elurzuloetan gordetako elurra udaldian erabili ohi zen. Eraikuntza publikoa zen, udalaren menpe zegoena. Jaietako freskagarriak egiteko, sukar altuei aurre egiteko eta bestelako erabilpena izaten zuen han gordetako izotz bihurtutako elurrak. Legazpiko Aizalekuko elurzuloa herrigunetik hurbil dago, izan ere, udan izotza erabili nahi bazuten bidean urtzeko astirik ez zioten eman behar eta ohikoa da, Martinezen esanetan, elur-zuloak herriguneetatik hurbil egotea.

Aizalekuko indusketa motel doa, zuloak esateko duena poliki esan nahi duenaren seinale. Asteburuan zuloak dioena entzuteko prest izango dira berriro Martinez eta Burdinolako kideak.

«Arkeologoaren ofizioa ez da pentsatzen den bezain lanbide erromantikoa»

Angel Martinez (Arkeologoa)

Txikitan Indiana Jones-en filmak ikusten zenituen?

Gurea ez da horren ofizio erromantikoa [barreak].

Arkeologiatik zerk erakarri zintuen?

Legazpin jaio nintzen 1974an eta gero Gasteizen historia ikasi nuen. Han arkeologiara jo nuen hasieratik. Historialari batek bide ezberdinak har ditzake. Agiritegietako lanera jo dezake edo landa lanak egitera. Nik bigarren aukera hautatu nuen. Gure landa lan guztiak, alabaina, ez dira mendi eremuan egiten, hirietan ere aritzen gara. Edonola ere, bertatik bertara aritzen gara lanean eta hori gure lanaren muina da.

Ikasten ari nintzela, bestalde, unibertsitateko hainbat irakaslerekin harreman ona egin nuen eta haien babesak ere lagundu ninduen arkeologiaren bidea hartzen. Gutxi asko, hogei bat urte dira arkeologian lanean ari naizela.

Bizimodua atera al daiteke arkeologiatik?

Bizimodua atera baino, biziraun daiteke. Ez da lan erraza, gehienetan diru laguntza publikoen menpe egoten gara. Obrei jarraipena egiten diegu eta horrek ere laguntzen du.

Zein motatako obrak?

Demagun gasbide bat egin behar dela edota hirigune zahar batean obraren bat egin behar dela. Guri dagokigu tartean hondarren bat ote dagoen aztertzea eta, balego, gordetzea merezi duen baloratzea edo hondar horiek dokumentatu eta suntsitu daitezkeen erabakitzea.

Egia esateko, gure lanean aurrekontuak egin eta egin aritzen gara. Baratza ereiten ematen duzu eguna eta uzta poliki-poliki iristen da edota, halako batean, bat-batean jasotzen duzu ereindakoaren fruitua. Edozein kasutan, gure lanean segurtasun ekonomiko askorik ez dago.

Urte hauetan guztietan aurkitu al duzu zer edo zer benetan nabarmena izan dena?

Egunerokoan ez daude aurkikuntza ikusgarririk. Oso testuinguru anitzetan lan egiten dugu eta oinarrian garrantzitsuena da tokia sakonean ezagutzera iristen garela. Finean, ezagutza horrek arkeologiara eraman ninduen hori elikatzen du, hain zuzen, gure aurrekoak nola bizi ziren erakusten dizulako.

Txanponak, zeramika piezak, ezproiak eta halakoak agertzen dira. Pieza arruntak dira gehienak. Nik, behintzat, ez dut orain artean Grial Santurik aurkitu.

Legazpin egin duzun lehenengo indusketa da Aizalekuko elur-zuloarena. Nolatan?

Urte asko daramatzat Legazpitik kanpo baina ez naiz inoiz Legazpitik joan. Elur-zuloen gaineko ikerketa egiten ari gara Gipuzkoan, Araban eta Bizkaian. Niri Gipuzkoakoa egokitu zitzaidan lantaldean banaketa egin genuenean. Lurralde bakoitzean esku-hartze bat egitea erabaki genuen eta aztertuko ditugun elur-zuloen ezaugarriak oso ezberdinak izatea. Legazpi ez dago Gasteiztik urrun eta toki ona zen niretzat.

Horrez gain, Burdinolakoek egindako Toponimia Mapa eskuratu nuen eta kartografiarekin alderatu nuen. Harremanetan jarri nintzen haiekin eta lanean elkarrekin ari gara Aizalekun.


Estrategia eta umore ona erabili dituzte Elgetan kuadrillen arteko jolasetan

Bost taldek hartu dute parte kuadrillen arteko jolasetan Elgetan. Lau jolas gainditu behar izan dituzte eta lortu dute estrategia eta umore ona erabilita. Euriagatik, herriko pilotalekuak izan dira jolasak.


Joseba Lizarralde bikini diseinatzailea, astearteko "Aperitifa"n

Mailu Odriozolak Donostiako Goiuri dendako arduraduna izango du mintzalagun.

Euri giroari jaramonik egin gabe, hondartzarako plana egingo du "Aperitifa"k astearte honetan eta bikiniak izango ditu aztergai Joseba Lizarralderekin batera. Joseba diseinatzaile grafikoa da ikasketaz, baina bikiniak saltzea du bere ogibidea. Donostiako San Bartolome kalean du kokalekua bere Goiuri bikini dendak, baina Internet bidez mundu osora saltzen ditu Josebak bere bainujantziak.


Gregorio Rojok Vital Kutxaren "onerako" utzi du entitatea

Vital Kutxaren presidente ohiak adierazi duenez, entitatearen gobernagarritasuna "ziurtatuta" dago eta EAJk eta PSEk lortutako lau urterako gobernagarritasun akordioa betetzea espero du.

Gregorio Rojo Vital Kutxaren presidente ohiak adierazi duenez, dimisioa aurkeztu du entitatearen "onerako" eta EAJk eta PSEk lortutako lau urterako gobernagarritasun akordioa "guztiz" betetzea espero du.

Rojok adierazpen hauek egin ditu Gasteizen eskaini duen prentsaurrekoan, atzo bere dimisioa aurkeztu ostean. Izan ere, Arabako Probintzia Auzitegiak Rojoren izendapena baliogabetu zuen, bere agindua neurriz gainekoa izan delako.

"Entitatearen onerako noa, ez dudalako ulertzen batzuk entitatea leku onean uzten ez duen egoera batean jartzea", adierazi du. Prentsaurrekoan adierazi duenez, entitatearen gobernagarritasuna "ziurtatuta" dago eta orain presidentetza betetzeko egin beharreko prozesua hasiko da.

Ildo honetan, EAJk eta PSEk lortutako lau urterako gobernagarritasun akordioa "guztiz" betetzea espero du Rojok.

Halaber, "Auzitegi Gorenaren aurrean kasazio-errekurtsoa jartzeko bermea dagoen arren", ez duela egingo adierazi du Rojok, epai egonkor bat lortzeko "bidea luzea, zaila eta zangotrabaz" beteta dagoelako.

Rojok Arabako politikoei deia luzatu die "iruzurtiei manipulatzeko tentazioan ez erortzeko eta gaur eguneko momentu zail honetan mesfidantzarik ez sortzeko".

Ibilbidea

Rojok 2004an hartu zuen Vital Kutxaren presidentetza, eta berak egindako kudeaketaz "harro" dagoela esan du. Lorpenen artean entitatearen egoitza berria, Arasur plataforma martxan jartzea aipatu du, besteak beste.

Halaber, Vital Kutxaren presidente ohiak entitatea "estatuko aurrezki kutxa hoberenen artean" dagoela gogorarazi du.


Esprinterrak, euren Monumentuaren bila

Le Maine eta Pompeiana ez igotzeak ateak ireki dizkie tropeleko azkarrenei. Cavendish eta Greipel azken momentuan gehitu dira.

Igandean Milan-San Remo lehiatuko da, denboraldiko lehenengo Txirrindularitzaren Monumentua. Dudarik gabe, esprintean bukatzeko Monumenturik aproposena da. Horregatik, klasiko honen bila aterako dira esprinterrak, egutegiko bost onenen artean dago eta.

Aurten, gainera, Le Maineko igoera kendu dute ibilbidetik, esprinterren onurarako. Bestalde, Pompeiana ere ez dute igoko, mendateko eguraldi iragarpenengatik. Cipressa (5,65 km %4,1ean) eta Poggio di Sanremo (3,7 km %3,7an) dira azken zailtasunak, San Remora bidean, helmugatik gertu. 2007an, ibilbide berdintsuarekin, Oscar Freirek irabazi zuen.

Mark Cavendish eta Andre Greipel, tropeleko gizonik azkarrenak, azken momentuan batu dira, ibilbide aldaketaren ostean. Britainiarra bere bigarren Milan-San Remoren bila lehiatuko da. Beste esprinterre, Peter Sagan, Tom Boonen, Sacha Modolo, John Degenkolb edo Arnaur Demare, kasu, lehenagotik erabakita zuten Milanen egotea, eta orain aukera gehiagorekin arituko dira.


Bilera irekia egingo dute Aiarako gaztelekua diseinatzeko

Datorren urriaren 7an -igandea- izango da zita, Gaztelekuan bertan. DBH 1.mailatik gorako gazteei luzatu diete parte hartzeko gonbita.

Bilera ireki batera deitu ditu udalak DBH 1. mailatik gora dauden Aiarako gazteak. Udalerriko Gaztelekuaren nolakotasunei buruz hitz egitea izango da zitaren helburua. “I. Sormenezko askari handia” izena jarri diote ekimenari, eta “era dibertigarri batean eta denon artean gaztelekua diseinatzea” izango da egitasmoaren helburua. “Gaztelekua nolakoa izatea gustatuko litzaigukeen, zer nolako ekintzak eskaini beharko liratekeen eta beste hainbat gauzei buruz” hitz egingo da bertan, tokiko erakundeak azaldu duenez.

Datorren urriaren 7an izango da zita, 17:00etan Luiaondoko osasun zentro zaharrean, bertan atondu baitute Aiarako gazteentzako espazioa izango dena.

Whatsapp bidez parte hartzeko aukera

Egun horretan bertaratu ezin duten gazteek ere aukera izango dute euren iritzia plazaratzeko. Horretarako whatsapp mezu bat bidali beharko dute 688867241 zenbakira, modu horretan gaiari buruzko galdetegi bat jasotzeko.


Janzkera berria aurkeztuko du Athleticek astelehenean

Ekitaldia San Mamesen egingo da eta streaming bitartez ikusgai egongo da gure klubaren kanalean.

Hurrengo uztailaren 3an, astelehenean, Athletic Clubek 2017/18 denboraldirako New Balanceren janzkera berriak aurkeztuko ditu.

Ekitaldia San Mamesen egingo da eta streaming bitartez ikusgai egongo da gure klubaren kanalean.

Egun berean, 10:00etan, Jose Angel 'Cuco' Zigandaren taldeak denboraldiaurreko lehen saioa egingo du.


Emanaldirik, ez

Asteburu honetan, ez da zine emanaldirik izango Biterin.


San Juanak pilota gabe ez dira San Juanak

San Juan festetan pilotak ez du hutsik egiten. Uharte Arakilgo Aralar Mendi elkarteak eta Udalak antolatuta, gaur, San Juan egunean, herriko pilotarien partida ikusgarriez gozatzeko aukera izango da pilotalekuan.Bestalde, Arbizuko Aldabide kirol taldeak, Arbizuko udalaren laguntzarekin, bi jaialdi antolatu ditu. Larunbatean, 17:00etatik aurrera, gazte eta afizionatuen jaialdi ikusgarria antolatu izanen da kiroldegian, eta herriko pilotariek ez dute huts eginen. Eta igandean, goizeko 10:00etatik aurrera, Arbizuko eskolako finalak jokatuko dira Arbizuko kiroldegian.Uharten, San Juan egunean (ostiralean, 18:00etan)Ansa-Andueza / Tollar OtamendiLansalot-Gorriti / Irañeta-IrañetaArbizuko San Juango pilota partidak (larunbatean, 17:00etan)Gazteak: Jaka-Zubiria / Murgiondo-MendinuetaAfizionatuak: J. Ansotegi-X. Lukin / A. Mendinueta-I. BergeraJ. Ezkurdia- O. Mendinueta / I. Flores-J. GorritiArbizuko eskolako finalak (igandean, 10:00etan)Etxeberria-Galarza / A. Alberdi-I. PetriatiM. Olaetxea-Imaz / A.Jaka-M.RiegoI. Araña-A.Jaka / Iradi-AxularAnder Lakuntza / A. ReparazMattin-Alberdi / Etxeberria-FloresIgoa-A. Araña / Mariñelarena-GanboaI.Olaetxea-Lazkoz / Nazabal-GoikoetxeaM.Jaka-Uharte / M.Galarza-Gurutxarri